Malaysia #Quranhour tetap dilaksana musim Covid-19
Oleh KOSMO!

17 Ogos 2020, 4:02 pm
Oleh ISKANDAR SHAH MOHAMED
SHAH ALAM – Penularan pandemik Covid-19 bukan faktor penghalang bagi pelaksanaan program Malaysia #Quranhour yang diteruskan buat kali keenam pada 30 Ogos depan.
Program tahunan bertemakan Malaysia Harmoni: Pembinaan 12 Personaliti ‘Ibadurrahman’ itu julung kali akan dilaksanakan tanpa penyertaan orang awam bagi mengelak penularan pandemik.
Pengasas Yayasan Warisan Ummah Ikhlas, Datuk Hussamuddin Yaacub berkata, pihaknya yakin program itu masih mencapai objektif menarik penyertaan semua lapisan usia walaupun dalam fasa Perintah Kawalan Pergerakan Pemulihan (PKPP).
“Sejak lima tahun lalu, Malaysia #Quranhour menerima sambutan memberangsangkan di seluruh negeri sama ada penganjuran di masjid atau lokasi lain.
“Kini, biarpun dilaksanakan hanya menerusi siaran langsung, kami percaya langkah itu lebih berkesan kerana dapat mengukuhkan lagi institusi kekeluargaan,” katanya pada sidang akhbar di Kompleks Karangkraf di sini, hari ini.

Malaysia #Quranhour hanya akan disiarkan secara langsung menerusi stesen televisyen iaitu Radio Televisyen Malaysia (RTM), Al-Hijrah, Astro Oasis dan Bernama TV selain platform digital lain.
Program berinteraksi dengan al-Quran melalui bacaan, faham dan amal bermula pukul 12 hingga 1 tengahari itu turut akan disiarkan menerusi radio IKIM dan Zayyan.
Ujar Hussamuddin, Malaysia #Quranhour kali ini mengetengahkan Surah Ar-Rahman, Surah Al-Furqan dan hadis mengenai empat tindakan Rasulullah S.A.W ketika memasuki Madinah.
“Ia melibatkan 12 personaliti Ibadurrahman antaranya tawadduk, berbudi bahasa, bertauhid, menjauhi zina, taubat nasuha dan memohon kebaikan untuk keluarga,” katanya.
Justeru, pihaknya mengharapkan sokongan  sinergi rakan media tempatan membantu kesinambungan program itu terutama menjelang hari kemerdekaan negara.
“Usaha kempen #Quranhour ini diharap merealisasikan matlamat ‘MengQurankan Bangsa, Mengikhlaskan Ummah’ sekali gus menjadikan Malaysia negara yang makmur dan dirahmati Allah,” katanya. -K!ONLINE


[VIDEO] Markah saya profesional – Ajai
Oleh ARINA CHE AZLAN

17 Ogos 2020, 2:28 pm
PUTRAJAYA – Penyanyi dan komposer terkenal, Faizal Maas mempertahankan keputusannya memberikan markah paling rendah dalam sejarah pertandingan program realiti Big Stage 2020 (BS2020) iaitu 2/100 kepada salah seorang peserta pada konsert yang berlangsung pada malam tadi.
Faizal atau lebih dikenali sebagai Ajai berkata, markah yang diberi berdasarkan persembahan peserta terbabit iaitu Hafiz Zainal yang kucar-kacir dan lari tempo dari awal hingga ke akhir nyanyiannya.
“Saya bukan pilih kasih atau sengaja mahu memberikan markah sebegitu kerana sebagai seorang juri, tugas saya untuk menilai dan memberitahu peserta apa kurangnya dengan persembahan mereka.
“Sebenarnya kalau boleh, saya mahu bagi 0/100 kerana nyanyian Hafiz pada malam ini (malam tadi) sangat teruk. Dia seolah-olah ‘tone deaf’ (buta ton),”katanya pada sidang akhbar yang berlangsung usai konsert minggu pertama BS2020 di Pusat Konvensyen Antarbangsa Putrajaya (PICC).
AJAI (kanan) memberi penjelasan kepada peserta Big Stage yang mendapat markah terendah dalam sejarah program berkenaan pada konsert minggu pertama, malam tadi.

Ajai bagaimanapun bertegas, pemberian markah serendah itu bukan bertujuan menghina atau membunuh semangat peserta, sebaliknya mahu mereka belajar sesuatu.
“Peminat boleh membenci saya atau mahu membuat petisyen buang saya daripada BS2020 dek tindakan saya.

“Apa yang penting, saya tahu tanggungjawab saya di sini untuk mendidik dan para peserta perlu tahu di mana salah dan silap mereka dalam persembahan supaya tidak lagi berulang pada masa hadapan,” tegasnya.
Konsert minggu pertama BS2020 merupakan pembukal tirai program secara langsung yang disiarkan Astro selepas Perintah Kawalan Pergerakan (PKP) dilonggarkan pada Jun lalu.
Bagi mematuhi Prosedur Standard Operasi (SOP) yang diarahkan kerajaan, hanya 200 penonton hadir di dalam dewan berbanding 1000 seperti kebiasaannya dan semua kedudukan mengikut penjarakan fizikal.
Tiada penyingkiran berlaku pada konsert minggu pertama dan kesemua 12 peserta layak ke minggu kedua pada Ahad depan. – K! ONLINE


Pengedar dadah, pemandu mabuk ditahan polis
Oleh MOHD YUNUS YAKKUB

17 Ogos 2020, 10:34 am
KLANG – Seorang pengedar dadah antara enam individu yang ditahan dalam operasi bersepadu sekitar daerah ini kelmarin.
Kesemua suspek lelaki berusia 28 hingga 47 tahun itu ditangkap dalam operasi selama lima jam bermula 11 malam.
Ketua Polis Daerah Klang Selatan, Asisten Komisioner Shamsul Amar Ramli berkata, pihak merampas tujuh peket dadah jenis heroin seberat 111.9 gram dan sepeket syabu dengan berat 12.9 gram daripada lelaki tersebut di Pandamaran.
Katanya, nilai rampasan dianggarkan RM6,570 selain suspek turut mempunyai dua kes lampau berkaitan pengedaran dadah.
“Menerusi operasi tersebut juga menahan dua individu yang memandu kereta dan menunggang motosikal dalam keadaan mabuk masing-masing di Jalan Batu Unjur di sini.
“Kedua-dua mereka mengakui meminum arak di rumah kawan dan restoran dalam kuantiti berlebihan sebelum pulang ke rumah,” katanya ketika dihubungi Kosmo! hari ini.

Kata Shamsul Amar, dalam operasi melibatkan 41 anggota dan pegawai diketuai beliau sendiri juga menangkap seorang pemandu lori yang menunggang motosikal secara membahaya di Persiaran Raja Muda Musa.
Ujar beliau, dua warga Indonesia juga ditahan selepas semakan mendapati terlibat dalam kes pecah rumah.
“Berdasarkan operasi selama lima jam bermula pukul 11 malam itu memeriksa 170 kenderaan dan 205 individu selain mengeluarkan 32 keping saman atas pelbagai kesalahan lalu lintas.
“Kita turut merampas sebuah motosikal jenis Yamaha 125z dengan kes disiasat mengikut Seksyen 39B Akta Dadah Berbahaya 1952, Seksyen 45A(1) dan Seksyen 42 (1) Akta Pengangkutan Jalan 1987 serta Seksyen 457 Kanun Keseksaan,” jelasnya. -K!ONLINE


[VIDEO] Kecederaan Hafizh tidak serius
Oleh KOSMO!

17 Ogos 2020, 10:10 am
PELUMBA Moto2 negara, Hafizh Syahrin Abdullah tidak mengalami kecederaan serius selepas terlibat dalam insiden mengerikan pada perlumbaan Grand Prix (GP) Austria di Litar Red Bull Ring, Spielberg semalam.
Kemalangan itu berlaku pada pusingan keempat daripada keseluruhan 25 pusingan menyaksikan pelumba pasukan Aspar berkenaan merempuh jentera Enea Bastianini yang merupakan pelumba pasukan Italtrans Racing.
Jentera Bastianini berada di tengah litar selepas dia terjatuh sebelum Hafizh yang berada pada kelajuan tinggi tidak sempat mengelak lalu merempuh jentera berkenaan.
Insiden itu memaksa perlumbaan dihentikan buat seketika sebelum diteruskan dengan 13 pusingan sahaja yang menyaksikan pelumba Red Bull KTM, Jorge Martin muncul pemenang.
Sebaik kejadian berlaku, Hafizh terus dikejarkan ke pusat rawatan yang terletak di litar berkenaan dan dia dilaporkan tidak mengalami kecederaan serius.
Prinsipal pasukan Aspar, Gino Borsoi mengesahkan anak buahnya itu hanya mengalami kecederaan ringan dan berada dalam keadaan sedar sepenuhnya sejak insiden tersebut.

“Hafizh berada dalam keadaan baik. Cuma badannya mengalami banyak lebam termasuk di bahagian pinggang. Bagaimanapun, dia berada dalam keadaan sedar,” kata Borsoi.
Pada masa sama, Menteri Belia dan Sukan, Datuk Seri Reezal Merican Naina Merican mendoakan keselamatan bekas pelumba Yamaha Tech 3 tersebut.
“Saya baru menerima khabar tentang kemalangan Hafizh Syahrin sebentar tadi (semalam) dan Alhamdulillah, beliau dalam keadaan sedar. Saya mendoakan Hafizh cepat sembuh,” ujarnya dipetik pada laman Facebook rasmi beliau.
Menurut ciapan di Twitter rasmi MotoGP, Hafizh akan dibawa ke hospital bagi menjalani pemeriksaan lanjut selepas mengalami hentakan di bahagian pinggul tetapi imbasan awal mendapati tidak ada sebarang keretakan.


28 ADUN tiba di Kompleks Mahkamah Kota Kinabalu
Oleh KOSMO!

17 Ogos 2020, 11:00 am
Oleh IVAN AMIRUL
KOTA KINABALU – Seramai 28 Ahli Dewan Undangan Negeri (ADUN) yang mengemukakan permohonan semakan kehakiman tiba di lobi utama Kompleks Mahkamah Kota Kinabalu sekitar pukul 9.20 pagi tadi.
Antara ADUN yang kelihatan adalah Bolkiah Ismail (Pitas), Julita Mojungki (Matunggong), Anita Baranting (Tandek), Musbah Jamli (Tempasuk), Japlin Akim (Usukan), Jahid Jahim (Tamparuli), Joniston Bangkuai (Kiulu), Kenny Chua (Inanam), Ghulam Haidar Khan (Kawang), Mohd Ariffin Mohd Ariff (Membakut), Isnin Aliasnih (Klias) dan Limus Jury (Kuala Penyu),
Kelihatan juga, Matbali Musah (Sindumin), Dr Joachim Gunsalam (Kundasang), Abidin Madingkir (Paginatan), Robert Tawik (Bingkor), Ellron Angin (Sook), Bobbey Suan (Nabawan), James Ratib (Sugud), Abdul Rahman Kongkawang (Labuk), Masiung Banah (Kuamut), Saddi Abdul Rahman (Sukau), Osman Jamal (Balung), Nizam Abu Bakar Titingan (Apas), Hamisa Samat (Tg Batu) dan Abdul Muis Picho (Sebatik).
Lima lagi ADUN iaitu Musa Aman (Sungai Sibuga), Hajiji Mohd Noor (Sulaman), Jamawi Jaafar (Kemabong), Jeffrey Kitingan (Tambunan) dan Masidi Manjun (Karanaan) belum kelihatan setakat jam 9.30 pagi tadi.
Terdahulu seramai 33 ADUN mengemukakan permohonan semakan kehakiman berkenaan menerusi firma guaman FT Ahmad dan Co pada 4 Ogos lalu.

Permohonan terbabit meletakkan Yang di-Pertua Negeri Sabah, Tun Juhar Mahiruddin sebagai responden pertama, Datuk Seri Mohd Shafie Apdal selaku responden kedua, Suruhanjaya Pilihan Raya (SPR) sebagai responden ketiga dan kerajaan negeri selaku responden keempat.- K!ONLINE.


Mizz Nina disangka hamil
17 Ogos 2020, 2:17 pm
KUALA LUMPUR – Penyanyi Mizz Nina disangka berbadan dua oleh peminat selepas memuat naik sekeping gambar di laman sosial yang menampakkan bentuk ‘baby bump’ pada bahagian perutnya.
Bagaimanapun penyanyi berusia 40 tahun itu menjelaskan bahawa dirinya belum hamil seperti yang disangka.
Dia juga berterima kasih atas doa yang dihulurkan peminat.
“Saya masih belum hamil tetapi amin atas doa-doa anda. Mungkin sekarang saya perlu turunkan berat badan,” selorohnya bagi menjawab segala pertanyaan peminat pada ruangan komen Instagram.
Menerusi hantaran yang dimuat naik isteri kepada penyanyi Noh Salleh itu, dia yang mengenakan persalinan baju kurung menarik perhatian peminat yang rata-rata teruja selain menghulurkan ucapan tahniah.
“Nampak ‘baby bump’. Comelnya. Tahniah Mizz Nina dan Noh,” tulis seorang peminat.

“Belum lagi, Insya-Allah,” jawabnya menjelaskan keadaan.
Mizz Nina dan Noh yang mendirikan rumah tangga pada 1 Julai 2011 masih belum dikurniakan cahaya mata setakat ini. – K! ONLINE


Operasi kesan lelaki lemas di Sungai Perak diteruskan
Oleh KOSMO!

17 Ogos 2020, 12:07 pm
Oleh ZAKI SALLEH
KUALA KANGSAR – Usaha mencari seorang lelaki yang dikhuatiri lemas setelah motosikalnya terbabas ke dalam Sungai Perak di Kampung Padang Changkat Chandan dekat sini diteruskan pagi ini.
Mangsa dikenali sebagai Husen, 44, warga Indonesia yang bekerja di sebuah ladang di Kampung Bendang Kering dekat sini.
Komander Operasi, Pegawai Bomba Mohamad Sofi Abdul Wahab berkata, pencarian melibatkan seramai 35 anggota terdiri daripada bomba, Angkatan Pertahanan Awam Malaysia (APM) dan polis.
Mohamad Sofi berkata, operasi yang bermula pada pukul 8 pagi tadi melibatkan kawasan sejauh 50 meter dari lokasi mangsa dipercayai terjatuh.
“Gerakan mencari terus dilakukan menggunakan kaedah pencarian pada permukaan menggunakan bot masing-masing sebuah milik bomba, APM dan dua bot nelayan.

“Operasi turut dibantu anggota penyelam bomba yang melakukan selaman sedalam 2.5 meter bagi mencari mangsa,” ujarnya dalam satu kenyataan di sini hari ini.
Semalam, orang awam menemui sebuah motosikal di tempat kejadian sebelum menghubungi polis yang kemudian mengesyaki penunggangnya terjatuh ke dalam Sungai Perak.
Susulan itu, sepasukan anggota dari Balai Bomba dan Penyelamat Kuala Kangsar dikerah ke tempat kejadian pada pukul 9 malam bagi melancarkan operasi mencari. – K!ONLINE.


Rakyat rugi RM100 juta akibat scammer
17 Ogos 2020, 11:16 am
KUALA LUMPUR- Rakyat Malaysia kerugian sehingga RM103,800,000 akibat ditipu sindiket penipuan dalam talian semasa tempoh Perintah Kawalan Pergerakan (PKP) lalu.
Daripada jumlah itu, kes Macau scam mencatatkan jumlah kerugian paling tinggi dengan RM50 juta.
Timbalan Menteri Dalam Negeri, Datuk Seri Ismail Mohamed Said berkata, lima jenis penipuan yang dijalankan sindiket termasuk pinjaman yang tidak wujud, e-dagang, Macau scam, love scam dan penipuan sistem pesanan ringkas (sms).
“Kes penipuan e-dagang mencatatkan jumlah paling tinggi dicatatkan semasa tempoh Perintah Kawalan Pergerakan (PKP), iaitu sebanyak 2,500 kes dengan kerugian sebanyak RM17 juta.
“Penipuan dalam talian kedua tertinggi ialah pinjaman tidak wujud dengan 1582 kes dengan jumlah kerugian RM18 juta,” katanya menjawab soalan Datuk Seri Azeez Abdul Rahim (BN – Baling) di sesi Dewan Rakyat pagi tadi.
Jelasnya, sebanyak 1001 kes Macau scam melibatkan RM50 direkodkan manakala love scam merekodkan 481 kes melibatkan RM18 juta kerugian.

Kes penipuan sms merekodkan 91 kes dengan jumlah kerugian RM800,000.
Ujarnya, jenayah penipuan e-dagang itu melibatkan pembelian pelitup muka secara online.
Katanya, Polis Diraja Malaysia (PDRM) menghadapi kekangan dalam membanteras jenayah tersebut kerana melibatkan identiti pemanggil yang tidak dikenal pasti, dan menggunakan akaun telefon orang lain.
“Mereka juga beroperasi di luar negara yang memerlukan kita bekerjasama negara-negara itu serta Interpol,” katanya. -K! ONLINE


Pavithra diperintahkan hantar surat tarik pendakwaan
Oleh MUHAMAD TARMIZE MOHD NOR

17 Ogos 2020, 11:23 am
IPOH – Mahkamah Sesyen di sini hari ini memerintahkan YouTuber masakan, S. Pavithra, 28, untuk menghantar surat rasmi bagi menarik balik pertuduhan terhadap suaminya, M. Sugu, 29, berhubung kes pukul.
Hakim Norashima Khalid mengeluarkan perintah berkenaan pada sebutan semula kes mendatangkan kecederaan yang dihadapi Sugu terhadap isterinya.
Terdahulu, Timbalan Pendakwa Raya, Liyana Zawani Mohd. Radzi memaklumkan kepada mahkamah bahawa Pavithra mahu menarik balik kes berkenaan.
Mahkamah kemudian menetapkan 8 September depan sebagai sebutan semula kes.
Peguam bela, S. Sundarajan mewakili Sugu pada sebutan semula kes hari ini.
Mengikut pertuduhan, Sugu didakwa mendatangkan kecederaan pada bibir, pipi kiri dan lengan kanan Pavithra menggunakan telefon bimbit dan hulu sabit di parkir Hospital Raja Permaisuri Bainun (HRPB) di sini antara pukul 4 petang hingga 5 petang 21 Julai lalu.

Tertuduh didakwa melakukan kesalahan mengikut Seksyen 324 Kanun Keseksaan dan dibaca bersama Seksyen 326A kanun sama yang boleh dihukum penjara sehingga 10 tahun atau denda atau sebat atau mana-mana dua daripada hukuman berkenaan jika didapati bersalah.
Norashima turut menetapkan 8 September depan sebagai tarikh sebutan semula kes bagi pertuduhan memiliki senjata berbahaya iaitu sebilah sabit berukuran 66 sentimeter bertulis tiger di parkir HRPB di sini pada pukul 6 petang hari sama.
Bagi pertuduhan itu, tertuduh didakwa melakukan kesalahan mengikut Seksyen 6(1) Akta Bahan-Bahan Kakisan, Letupan dan Senjata Berbahaya 1958 yang boleh dihukum penjara tidak kurang lima tahun dan tidak lebih 10 tahun dan sebat jika sabit kesalahan.
Sugu yang hadir ke mahkamah dengan memakai kemeja kelabu dan berseluar hitam itu kelihatan gembira selepas keluar dari mahkamah.
Pavithra turut dilihat berada di pekarangan mahkamah bersama anak bongsunya untuk memberikan sokongan terhadap Sugu. – K!ONLINE.


Militan serang hotel di Somalia, 11 maut
Oleh KOSMO!

17 Ogos 2020, 12:06 pm
MOGADISHU, Somalia – Seramai 10 orang awam dan seorang anggota polis terbunuh dalam serangan senjata api dan bom oleh pejuang-pejuang Al-Shabaab ke atas sebuah hotel tepi pantai di ibu kota Somalia kelmarin, kata seorang pegawai kerajaan.
Jurucakap Kementerian Maklumat, Ismail Mukhtar Omar berkata, pasukan keselamatan mengambil masa empat jam untuk menawan kembali Hotel Elite di Pantai Lido, Mogadishu, selepas lima penyerang menyerbu bangunan tersebut petang kelmarin.
“10 orang terbunuh dan lima militan turut maut di samping seorang anggota polis cawangan khas Somalia,” kata Ismail.
Masih tidak jelas bagaimana pasukan keselamatan Somalia berjaya menamatkan serbuan ke atas hotel itu dan membunuh kesemua penyerang yang satu ketika, menawan sebilangan tebusan.
Awal kelmarin ketika serbuan belum berakhir, sumber keselamatan memberitahu agensi berita AFP bahawa seorang penyerang meninggal dunia dalam letupan bom kereta pada permulaan serangan, manakala dua lagi penyerang maut semasa berbalas tembakan.
Beberapa petugas ambulans di lokasi kejadian berkata, sekurang-kurangnya 28 orang cedera.

Menurut saksi, serangan bermula dengan letupan kuat, manakala orang awam melarikan diri ketika bunyi tembakan kedengaran dari Hotel Elite yang kerap dikunjungi oleh pegawai kerajaan.
“Letupan itu amat kuat dan saya dapat melihat asap di kawasan tersebut. Suasana menjadi huru-hara dengan orang ramai berlari keluar dari bangunan-bangunan berdekatan,” kata saksi, Ali Sayid Adan.
Mereka yang terbunuh termasuk pegawai kerajaan, Abdul Razak Abdi yang bekerja di kementerian maklumat,” kata rakan sekerja mangsa, Hussein Ali.
Kumpulan militan Al-Shabaab mengaku melancarkan serangan tersebut, demikian menurut kenyataan yang diterjemah oleh Kumpulan Perisikan SITE.
Kenyataan sama mendakwa bahawa pejuang-pejuang Al-Shabaab menawan Hotel Elite dalam ‘operasi mencari syahid’.
Somalia menjadi huru-hara selepas rejim tentera Presiden Siad Barre digulingkan pada tahun 1991. Perang saudara bertahun-tahun berlaku selepas itu disusuli kebangkitan Al-Shabaab yang pernah menguasai sebahagian besar Somalia dan Mogadishu.
Al-Shabaab diusir dari ibu kota Somalia itu pada tahun 2011 tetapi militannya berterusan melancarkan perang terhadap kerajaan dan kerap melakukan serangan. – AFP


KP Kesihatan terima gelaran Tan Sri
Oleh KOSMO!

17 Ogos 2020, 2:48 pm
KUALA LUMPUR – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Kebesaran Panglima Setia Mahkota (PSM) membawa gelaran Tan Sri kepada Ketua Pengarah Kesihatan, Tan Sri Dr. Noor Hisham Abdullah pada Istiadat Pengurniaan Darjah Kebesaran, Bintang dan Pingat Persekutuan 2020 di Istana Melawati hari ini.
Turut berangkat ke istiadat itu ialah Raja Permaisuri Agong, Tunku Azizah Aminah Maimunah Iskandariah.
Di laman sosial, Twitter ramai mengucapkan tahniah atas penganugerahan gelaran Tan Sri kepada Noor Hisham hari ini. – K! ONLINE


Cake wakili penduduk saman pemilik Restoran Salleh esok
Oleh NORLIDA AKMAR IDROS

18 Ogos 2020, 9:49 pm
ALOR SETAR – Persatuan Pengguna Kedah (Cake) yang mewakili kira-kira 200 penduduk dan peniaga terjejas wabak Covid-19 bagi Kluster Sivagangga akan memfailkan saman sivil terhadap pemilik Restoran Salleh di Mahkamah Alor Setar esok.
Setiausahanya, Mohamad Yusrizal Yusoff berkata, saman tersebut akan menamakan Cake sebagai plaintif manakala pemilik restoran tersebut sebagai defendan.
“Pihak Cake akan hadir di mahkamah bersama peguam daripada Zunun & Co. kira-kira pukul 10 pagi esok,” katanya ketika dihubungi di sini hari ini.
Kata beliau, saman itu bagi menuntut kerugian lebih RM1 juta yang terpaksa dialami penduduk dan peniaga di daerah Kubang Pasu terutama di kawasan pekan Napoh ekoran penularan wabak bagi kluster berkenaan.
“Penduduk dan peniaga ini termasuklah dua persatuan penduduk di Taman Seri Hosba dan jawatan kuasa peniaga di Pusat Transformasi Luar Bandar (RTC) Napoh,” ujarnya.
Kosmo! pada 9 Ogos lalu melaporkan penduduk dan peniaga di sekitar pekan Napoh bercadang untuk mengambil tindakan undang-undang dengan memfailkan saman sivil ke atas pemilik Restoran Salleh yang menjadi punca penularan Covid-19 bagi Kluster Sivagangga.

Ini berikutan kehidupan hampir 5,000 penduduk terlibat sengsara apabila tidak dapat mencari rezeki akibat pelaksanaan Perintah Kawalan Pergerakan Diperketatkan (PKPD) Secara Pentadbiran (Temco) di kawasan itu.
Pada 13 Ogos lalu, pemilik Restoran Salleh, Nezar Mohamed Sabur Batcha,57, dipenjara lima bulan dan didenda RM12,000 selepas mengaku bersalah atas empat pertuduhan bagi kesalahan ingkar perintah kuarantin yang dikenakan terhadapnya pada Julai lalu. – K! ONLINE


Australia bakal beri vaksin Covid-19 percuma
Oleh KOSMO!

18 Ogos 2020, 11:33 pm
CANBERRA – Kerajaan Australia bakal mendapatkan bekalan vaksin Covid-19 yang telah dijanjikan dan akan memberikannya kepada rakyat negara itu secara percuma.
Perdana Menteri Australia, Scott Morrison berkata, kerajaan telah mencapai persetujuan dengan syarikat farmaseutikal Sweden-Britain, AstraZeneca untuk menerima vaksin virus itu yang dibangunkan bersama Universiti Oxford.
“Vaksin yang dibangunkan oleh Universiti Oxford adalah antara yang paling ke hadapan di dunia dan di bawah perjanjian ini, kita merupakan negara terawal mendapatkannya.
“Jika ia terbukti berkesan, kita akan menghasilkan dan membekalkannya secara percuma kepada 25 juta rakyat Australia,” katanya.
Vaksin yang dihasilkan oleh Universiti Oxford adalah salah satu daripada lima vaksin yang telah menjalani ujian keberkesanan fasa tiga dan para penyelidik berharap akan mendapat hasil uji kaji tersebut akhir tahun ini. – AFP


Sekumpulan suspek culik lelaki diburu
Oleh KOSMO!

18 Ogos 2020, 11:01 pm
Oleh ALICIA JOHNY KUEH
MIRI – Pihak polis sedang memburu sekumpulan suspek yang menculik seorang lelaki di depan sebuah restoran di Jalan Bintang Jaya 2 hari ini.
Ketua Polis Daerah  Asisten Komisioner Lim Meng Seah mengesahkan kejadian tersebut yang dirakamkan oleh seorang pengguna Facebook dan kini tular di media sosial sejak pukul 4 petang tadi.
“Penculikan yang didakwa itu dirakam tengah hari tadi menerusi satu video dan telah tular di media sosial.
“Mangsa ditemui sekitar pukul 7 malam ditinggalkan di sebuah bank di depan Hotel Mega sebelum dibawa ke balai polis untuk siasatan lanjut,” katanya ketika dihubungi pemberita.
Meh Seah  berkata, motif kejadian belum diketahui pasti namun operasi mengesan suspek kini sedang giat dijalankan.

Kes akan disiasat dibawah Seksyen 363 Kanun Keseksaan. – K! ONLINE


Lelaki lembam hilang sejak 12 Ogos lalu
Oleh KOSMO!

18 Ogos 2020, 10:02 pm
Oleh KHAIRUL MOHD. ALI
JOHOR BAHRU – Seorang lelaki berusia 30 tahun yang mempunyai masalah lembam dilaporkan hilang daripada rumah sewanya di Flat Taman Johor Jaya, di sini sejak 12 Ogos lalu.
Lelaki tersebut, Muhamad Ekral Abdul Rahim dipercayai keluar meninggalkan rumah berkenaan pada waktu malam, ketika semua rakan serumahnya telah tidur.
Kakak mangsa, Mas Ayu Abdul Rahim memberitahu, sebaik menyedari kehilangan mangsa, ahli keluarga dan rakannya berusaha mencari namun masih buntu.
“Saya dimaklumkan dia telah hilang pada 12 Ogos lalu apabila rakan serumah menyedari dia tidak berada di rumah ketika mereka semua bangun dari tidur.
“Kami semua risau kerana tempat itu baru bagi dia. Saya berharap orang ramai yang menemuinya boleh membuat laporan di balai polis atau terus berhubung dengan kami,” katanya.

Difahamkan, Muhamad Ekral yang merupakan anak ketujuh daripada lapan beradik itu berasal dari Batu Kurau, Perak dan tiba di negeri ini pada 8 Ogos lalu untuk bekerja sebagai pekerja penyelenggaraan.
Sehubungan itu, satu laporan polis telah dibuat di Balai Taman Johor Jaya pada hari kejadian dan usaha menjejaki mangsa masih dijalankan.
Orang ramai yang mempunyai sebarang maklumat diminta menghubungi balai polis berhampiran atau kakak mangsa ditalian 017-9696243. – K! ONLINE


Bomba tangkap dua ular dalam sehari
Oleh KOSMO!

18 Ogos 2020, 9:59 pm
Oleh NOR AINNA HAMZAH
TAMPIN – Kurang lapan jam, anggota dari Balai Bomba dan Penyelamat Tampin menerima dua panggilan bagi menangkap ular sawa di daerah berkenaan.
Ketua balainya, S Dulasi Nathan berkata, panggilan pertama yang diterima pasukannya adalah pada pukul 9.15 pagi iaitu membabitkan aduan ular sawa di Taman Gunung Mas, Tampin.
Menurutnya, pasukannya tiba di lokasi aduan pada pukul 9.17 pagi dan mendapati ular berkenaan sedang berlingkar di kabel elektrik di hadapan rumah penduduk.
“Anggota berjaya menangkap ular sepanjang dua meter berkenaan menggunakan besi dan penjerut. Operasi tamat sepenuhnya pada pukul 9.40 pagi.
“Manakala, panggilan kedua yang kita terima adalah pada pukul 4.45 petang juga membabitkan aduan ular sawa,” katanya, di sini, hari ini.

Dulasi berkata, pasukannya tiba di lokasi aduan iaitu di Taman Ametis Tampin pada pukul 4.48 petang dan mendapati ular berkenaan melingkar di timbunan rumput.
Menurutnya, anggotanya berjaya menangkap ular berkenaan dan operasi tamat pada pukul 5.00 petang.
“Ular berkenaan dilepaskan ke dalam kawasan hutan,” katanya. – K! ONLINE


Tidak bersalah dalam kes bunuh, dua terlepas tali gantung
Oleh KOSMO!

18 Ogos 2020, 9:54 pm
Oleh ALICIA JOHNY KUEH
SIBU – Dua pemuda terlepas tali gantung selepas mereka didapati tidak besalah terhadap tuduhan kes bunuh dalam Mahkamah Tinggi di sini, hari ini.
Dua tertuduh, Udi Ambo, 31, dan Ngumbang Abang, 40, telah dilepaskan dan dibebaskan dari tuduhan membunuh seorang lelaki yang dikenali sebagai Jampong Jon, 55, pada 19 Mac 2017.
Kejadian tersebut dipercayai berlaku antara jam 12.30 pagi hingga 3.30 pagi di Ladang Cili di Ulu Sungai Enseluai Sare, Sarikei.
Kedua-duanya sebelum ini didakwa mengikut Seksyen 302 Kanun Keseksaan dan dibaca bersama Seksyen 34 Kanun yang sama.
Seksyen tersebut memperuntukkan hukuman mati mandatori.

Berdasarkan keterangan bersumpah oleh kedua-dua tertuduh, hakim Datuk Lee Heng Cheong berkata mereka hanya mempertahankan diri semasa kejadian itu.
Lee berkata bahawa tertuduh telah berjaya membuktikan hujah pembelaan diri sehingga melepaskan dan membebaskan kedua-dua tertuduh atas kesalahan yang disabit terhadap mereka.
Beliau juga membuat keputusan itu setelah mempertimbangkan keterangan dari pihak pendakwaan, keterangan bersumpah kedua-dua tertuduh serta penilaian kembali keterangan saksi-saksi dari kedua-dua tertuduh dan pihak pendakwaan.
Udi diwakili oleh peguam Rosli Kapor yang dibantu oleh Harold Emparak Kerebo sementara Ngumbang diwakili oleh peguam Jacob Wong.
Enam belas saksi pendakwaan dipanggil untuk memberi keterangan terhadap tertuduh.
Timbalan pendakwa raya Yong Suk Hui mengadili kes itu. – K! ONLINE


Ahli ‘Geng Barath’ seludup migran diberkas
Oleh KOSMO!

18 Ogos 2020, 10:10 pm
Oleh MASTURAH SURADI
KOTA TINGGI – Polis berjaya menahan tiga ahli sindiket ‘Geng Barath’ yang dipercayai melakukan kegiatan penyeludupan migran di kawasan Bandar Penawar, Kota Tinggi dalam serbuan dilakukan, semalam.
Ketua Polis Daerah Kota Tinggi, Superintendan Hussin Zamora berkata, tiga tekong lelaki warga tempatan berusia 27 hingga 35 tahun itu ditangkap di tepi jalan hutan di Bandar Penawar.
Jelasnya, dalam tangkapan pada pukul 8 malam itu turut berjaya menahan sembilan orang pendatang asing tanpa izin (PATI) warganegara Indonesia berusia lingkungan 22 hingga 44 tahun yang bersembunyi di dalam hutan tersebut.
“Tangkapan ini terlibat dalam penyeludupan migran yang membawa masuk dan keluar warganegara Indonesia ke Malaysia.
“Semasa serbuan, polis turut merampas sebuah lori jenis Hino dipercayai membawa migran ke kawasan tersebut. Turut dirampas 17 telefon bimbit pelbagai jenama,” katanya dalam satu kenyataan hari ini.

Hussin berkata, tiga tekong direman di bawah Akta Kesalahan Keselamatan (Langkah-langkah Khas) 2012 (SOSMA) selama 28 hari sehingga 14 September ini.
Manakala kesemua tangkapan migran terdiri dari lapan lelaki dan seorang wanita itu pula akan direman 14 hari sehingga 31 Ogos ini.
“Semua tangkapan disiasat di bawah peruntukkan undang-undang Seksyen 26A ATIPSOM 2007, jika disabitkan kesalahan boleh dihukum penjara tidak lebih tempoh 15 tahun dan boleh dikenakan denda atau kedua-duanya sekali.
“Mereka turut disiasat di bawah Seksyen 6 (1) (C) Akta Imigresen 1959/63 jika sabit kesalahan boleh dihukum denda tidak lebih RM10,000 atau penjara tidak lebih 5 tahun atau kedua-duanya dan sebatan tidak lebih 6 sebatan,”katanya. – K! ONLINE


Bidaan nombor siri DDU catat kutipan RM1.78 juta
Oleh MUHAMMAD AYMAN GHAFFA

18 Ogos 2020, 10:32 pm
KOTA BHARU – Jabatan Pengangkutan Jalan (JPJ) Kelantan merekodkan kutipan tertinggi sebanyak RM1.78 juta menerusi bidaan siri nombor pendaftaran kenderaan DDU.
Pengarah JPJ Kelantan, Hanif Yusabra Yusuf berkata, bidaan nombor siri pendaftaran itu dibuka sejak lima hari lalu dan jumlah tersebut melebihi sasaran awal iaitu sebanyak RM1.35 juta.
Katanya, sehubungan dengan itu, bidaan siri nombor pendaftaran DDU mencatatkan kutipan tertinggi sejak JPJeBID diperkenalkan untuk negeri Kelantan.
“Seramai 2,040 daripada 238,252 pembida telah membida nombor siri pendaftaran itu dan hanya 341 permohonan yang berjaya.
“Jumlah harga bidaan tertinggi bagi siri DDU melibatkan nombor pendaftaran DDU 1 yang bernilai RM118,888 manakala DDU 83 dan DDU 117 mendapat bidaan tertinggi dengan 13 pembida,” katanya dalam satu kenyataan di sini hari ini.
Beliau berkata, nombor pendaftaran yang berjaya dibida perlu didaftarkan untuk sebuah kenderaan dalam tempoh dua belas bulan dari tarikh surat tawaran dikeluarkan di pejabat JPJ negeri atau cawangan.

Hanif Yusabra berkata, baki nombor pendaftaran yang tidak dibida akan dibuka kepada umum untuk dibeli oleh orang awam mengikut harga minimum.
“Harga bidaan akan mengikut kategori yang telah ditetapkan iaitu kategori nombor bernilai utama dengan nilai RM20,000, nombor menarik iaitu dua digit (RM3,000), nombor menarik tiga digit (RM2,500), nombor menarik empat digit (RM2,000), nombor popular RM500 dan nombor semasa bernilai RM300.
“Orang awam yang berminat untuk mendapatkan baki nombor pendaftaran ini, boleh berurusan di pejabat JPJ negeri atau cawangan,” katanya.
Tambah Hanif Yusabra, orang awam juga disaran untuk memiliki kata laluan mySIKAP untuk mendapatkan senarai nombor semasa yang masih belum didaftarkan seterusnya membeli secara dalam talian. – K! ONLINE


Sukuk Prihatin dijangka habis dilanggan
Oleh KOSMO!

18 Ogos 2020, 9:52 pm
KUALA LUMPUR – Saiz Sukuk Prihatin sebanyak RM500 juta dijangka habis dilanggan dalam masa singkat kerana saiznya tidak besar.
Pensyarah Fakulti Ekonomi dan Pengurusan Universiti Putra Malaysia, Prof. Madya Dr. Mohd. Yusof Saari berkata, ini kerana ia bakal mendapat perhatian oleh kumpulan sasaran yang terdiri daripada syarikat korporat dan juga golongan mewah.
“Dalam keadaan sekarang, perbelanjaan awam memberi impak yang lebih pantas untuk menggalakkan kitaran ekonomi.
“Kerajaan sendiri turut menggalakkan rakyat untuk berbelanja dan bukan menyimpan atau membuat pelaburan, jadi saya beranggapan sukuk ini lebih menyasarkan kepada syarikat-syarikat yang ingin melaksanakan tanggungjawab sosial korporat mereka,” katanya ketika dihubungi Kosmo! di sini baru-baru ini.
Sukuk Prihatin RM500 juta yang dilancar semalam oleh Perdana Menteri, Tan Sri Muhyiddin Yassin dilihat sebagai usaha kerajaan untuk membantu memacu semula ekonomi negara selepas terjejas akibat penularan Covid-19.
Tempoh langganan sukuk yang boleh dilanggan bermula dengan RM500 sahaja itu menawarkan kadar keuntungan dua peratus setahun selama dua tahun.

Ia hanya boleh dilanggan melalui perkhidmatan perbankan digital dengan menggunakan kemudahan JomPAY dan DUITNow.
Sementara itu, Pengarah Pusat Pengurusan Penyelidikan Universiti Kewangan Islam Global (Inceif), Prof. Madya Dr. Baharom Abdul Hamid menyifatkan terbitan sukuk tersebut dilihat sebagai salah satu sumber untuk projek pembangunan bagi kepentingan rakyat.
Beliau yang optimis terhadap sambutan baik yang diterima terhadap sukuk tersebut berharap ia akan menjadi satu sumber modal baharu kerajaan dalam keadaan sukar kini.
Jelasnya, tidak mustahil projek pembangunan mega seperti  pembinaan kereta api berkelajuan tinggi boleh dibiayai menggunakan sukuk berbanding meminjam dari luar yang melibatkan kadar faedah tinggi serta dipengaruhi kadar tukaran wang asing.
“Negara kini amat memerlukan wang untuk mengukuhkan kembali ekonomi dan penerbitan sukuk ini memberi peluang kepada rakyat dan sektor korporat untuk sama-sama menyumbang kepada pemulihan,” jelas beliau.
Menurut Baharom, sukuk biasanya diterbitkan di luar negara melibatkan tempoh jangka panjang antara 10 sehingga 20 tahun dengan langganan minimum yang tinggi sekitar RM100,000.
Jelasnya, terbitan sukuk secara digital turut membawa kepada kos yang lebih rendah kerana melibatkan proses lebih ringkas.
“Sukuk prihatin yang dilancarkan pada bulan kemerdekaan ini seolah-olah memberi peluang kepada masyarakat menzahirkan rasa patriotik mereka, manakala hasilnya akan digunakan untuk tujuan pembangunan sekolah dan pemerkasaan usahawan wanita yang dekat dengan hati rakyat,” katanya.


MR.D.I.Y. sumbang RM3.8 juta untuk program CSR
Oleh KOSMO!

18 Ogos 2020, 10:00 pm
KUALA LUMPUR – MR.D.I.Y. telah menyumbang lebih daripada RM3.8 juta dalam program Tanggungjawab Sosial Korporat (CSR) bagi memberi sumbangan kepada petugas barisan hadapan.
Pengerusi MR. D.I.Y., Datuk Azlam Shah Alias berkata, sumbangan tersebut terdiri daripada set perlindungan keselamatan (PPE), topeng muka, pelitup muka dan material untuk membuat pelitup muka.
“Ini adalah inisiatif syarikat dengan kerjasama pihak lain untuk membantu golongan yang memerlukan,” katanya dalam kenyataan yang dikeluarkan di sini semalam.
Azlam Shah menjelaskan, terbaharu pihaknya telah mengubahsuai sebuah bilik rekod kesihatan pesakit di Pusat Perubatan Universiti Malaya (PPUM) menjadi sebuah bilik pelbagai guna untuk kakitangan dan pelajar pusat perubatan tersebut.
Bilik yang dikenali sebagai The Zone itu akan memberi peluang kepada PPUM untuk tujuan pembelajaran, tutorial, perbincangan dan pengajaran klinikal juga sebagai ruang untuk memaklumkan status kesihatan pesakit kepada waris terdekat.
“Ini merupakan cara kami berterima kasih kepada warga kerja perubatan di PPUM atas ketekunan serta dedikasi mereka dalam menjalankan tugas bagi menjaga kesihatan rakyat Malaysia.

“Saya berharap sumbangan ini akan digunakan sebaik mungkin bagi memastikan kesejahteraan petugas barisan hadapan dan warga kerja PPUM dengan adanya sebuah ruang yang kondusif disediakan bagi tujuan pembelajaran perubatan dan kesihatan,” jelasnya.
Ini bukan kali pertama syarikat bekerjasama dengan Universiti Malaya tetapi turut diadakan bersama Pusat Komuniti dan Kelestarian Universiti Malaya (UMCares) dalam penganjuran pertandingan DIY Made Simple peringkat kebangsaan bagi para pelajar sekolah menengah.
Sementara itu, Timbalan Pengarah Pengurusan, Pusat Perubatan Universiti Malaya (PPUM), Iskandar Ahmad menerangkan, memandangkan PPUM adalah salah sebuah hospital bagi merawat pesakit Covid-19 maka pihaknya sangat beruntung kerana menerima banyak sumbangan daripada pelbagai syarikat korporat.
“MR.D.I.Y. adalah syarikat pertama yang menghulurkan bantuan kepada PPUM  semasa diawal fasa pandemik.
“Sehubungan itu, bagi pihak hospital, saya ingin merakamkan setinggi-tinggi penghargaan kepada pihak MR. D.I.Y. atas sumbangan (The Zone), sumbangan ini amat bermakna sekali buat kami di PPUM dalam usaha memberikan perkhidmatan yang terbaik kepada masyarakat,” jelas beliau.


12 peratus pengurangan janaan sisa domestik di Negeri Sembilan
Oleh KOSMO!

18 Ogos 2020, 6:43 pm
Oleh ZAKKINA WATI AHMAD TARMIZI
SEREMBAN – Jumlah sisa domestik yang terhasil di Negeri Sembilan sejak Perintah Kawalan Pergerakan (PKP) dilaksanakan pada 18 Mac lalu, menurun kepada 21,000 tan berbanding 25,000 tan dalam tempoh yang sama, tahun lalu.
Pengarah Perbadanan Pengurusan Sisa Pepejal dan Pembersihan Awam (SWCorp) negeri, Nordin Amat berkata, pengurangan sebanyak 12 peratus itu menunjukkan masyarakat melakukan perancangan dalam jumlah makanan yang dimasak dan tidak berlaku pembaziran semasa tempoh PKP lalu.
“Kami melihat ini sebagai perkara yang baik, berlaku penurunan sisa di tapak-tapak pelupusan.
“Ini menunjukkan juga kempen Hargai Makanan Elakkan Pembaziran yang dilaksanakan SWCorp berjaya mengurangkan jumlah sisa pepejal yang dihantar ke tapak pelupusan,” katanya dalam sidang akhbar selepas Majlis Pelancaran Kibar Jalur Gemilang peringkat SWM Environment Negeri Sembilan, di sini hari ini.
Sementara itu, Pengurus SWM Environment Sdn. Bhd. Wilayah Melaka dan Negeri Sembilan, Dr. Al’Ashari Othman berkata, sebanyak 436 Jalur Gemilang dipasang pada setiap kenderaan SWM Environment Sdn. Bhd. dan sub-kontraktor di negeri ini.

“Pemasangan bendera di kenderaan operasi SWM Environment Sdn. Bhd. dilakukan bagi menyemarakkan lagi semangat patrotisme dalam kalangan warga kerja dan menambahkan kemeriahan menyambut bulan kemerdekaan pada tahun ini.
“Bagi menambahkan kemeriahan menyambut bulan kemerdekaan tahun ini, warga kerja SWM Environment berkumpul bersama membaca ikrar Rukun Negara bagi menaikkan semangat patriotik sebagai rakyat Malaysia,” katanya – K! ONLINE


Nelayan Vietnam tenggelam bot sendiri lupus bukti
Oleh MOHD AZLI ADLAN

18 Ogos 2020, 8:42 pm
KEMAMAN – Nelayan Vietnam kini sanggup menenggelamkan bot mereka bagi melupuskan bukti mencuri hasil laut negara.
Itu yang dilakukan nelayan warga asing tersebut selepas ditahan penguat kuasa Maritim Malaysia (APMM) dalam Operasi Kuda Laut selama dua dari di perairan Kemaman dekat sini berakhir hari ini.
Pengarah Maritim Pahang, Laksamana Pertama Maritim Amran Daud berkata, satu daripada sembilan bot nelayan Vietnam yang ditahan dalam operasi itu telah dibocorkan sehingga menyebabkan ia karam pasa kedudukan 30 batu nautika dari Kuala Kemaman dekat sini pada pukul 3.34 pagi tadi.
“Nasib baik tiga anggota penguat kuasa APMM dan dua nelayan asing yang berada di atas bot tersebut berjaya diselamatkan.
“Kita percaya ia merupakan perbuatan sabotaj nelayan Vietnam itu sendiri bertujuan untuk melupuskan bukti bagi mengelak hukuman lebih berat,” katanya pada sidang akhbar di Markas Maritim Kemaman dekat sini hari ini.
Amran berkata, perbuatan menenggelamkan bot nelayan sendiri merupakan taktik terbaharu nelayan Vietnam yang belum pernah dikesan di perairan Pantai Timur sebelum ini.

Dalam perkembangan berkaitan, beliau memberitahu 111 nelayan Vietnam berusia dalam lingkungan 17 hingga 56 tahun telah berjaya ditahan dalam operasi berkenaan.
“Kesemua sembilan bot nelayan asing berkenaan telah ditahan di sekitar 68 hingga 147 batu nautika dari perairan Kuala Kemaman.
“Sebanyak 15 tan metrik ikan, 10,000 liter diesel, peralatan menangkap ikan dan lapan bot nelayan juga telah dirampas dengan nilai keseluruhan dianggarkan RM10 juta,” katanya.
Amran berkata, pemeriksaan mendapati kesemua suspek tidak memiliki dokumen perjalanan dan lesen menangkap ikan yang sah dan kes disiasat mengikut Akta Perikanan 1985 dan Akta Imigresen 1963. – K! ONLINE


Pemimpin tertinggi Amanah Selangor bakal sertai Pas
Oleh KOSMO!

18 Ogos 2020, 8:46 pm
Oleh NOR AZIHAN MD. GHAZALI
SHAH ALAM – Seorang pemimpin tertinggi Parti Amanah Negara (Amanah) Selangor dilaporkan bakal menyertai semula Pas, esok.
Pesuruhjaya Pas Selangor, Datuk Dr. Yunus Khairi menegaskan, pihaknya tidak boleh mendedahkan identiti pemimpin berkenaan sehingga pengumuman dibuat oleh individu tersebut.
“Namun beliau bukan Ahli Dewan Undangan Negeri (ADUN) sebaliknya seorang figura yang cukup terkenal di negeri ini.
“Esok jika diizinkan Allah pengumuman akan dibuat oleh rakan baru kita itu, mereka bertukar angin daripada Amanah kepada Pas,” katanya pada sidang akhbar ketika Majlis Hi-Tea Bersama Media di Pejabat Pas Selangor di sini hari ini.
Turut hadir, Timbalan Pesuruhjaya 2 Pas Selangor, Shafie Ngah, Ketua Muslimat Pas Selangor, Wan Hasrina Wan Hassan, Setiausaha Pas Selangor, Roslan Shahir dan beberapa kepimpinan Pas Selangor yang lain.

Mengulas lanjut, Yunus berkata, tindakan individu itu merupakan petanda telah hilang kepercayaan kepada pucuk pimpinan dan juga parti mereka sendiri.
“Tindakan keluar daripada Amanah itu bermula di Perak, apabila beberapa pemimpinnya nekad keluar parti dan disusuli negeri lain termasuk Johor.
“Kemasukan tokoh berkenaan akan memberi impak kepada Pas Selangor dan yakin lebih ramai pemimpin amanah akan kembali ke pangkuan Pas secara berperingkat,” jelasnya.
Terdahulu, beberapa ADUN daripada Amanah mengumumkan peletakan jawatan, antaranya ADUN Titi Serong, Hasnul Zulkarnain diikuti ADUN Sabak, Ahmad Mustain Othman dan ADUN Serom, Dr Faizul Amri Adnan selepas didakwa tidak berpuashati dengan kepimpinan parti berkenaan. -K!ONLINE


Pemakaian pelitup muka akan diwajibkan di tempat kerja
Oleh KOSMO!

18 Ogos 2020, 9:40 pm
PARIS – Perancis bersiap sedia untuk mewajibkan pemakaian pelitup muka di tempat kerja, kata kerajaan hari ini.
“Apabila orang ramai kembali bekerja selepas pulang daripada percutian musim panas bulan ini, pelitup muka akan menjadi perkara wajib di ruang kerja tertutup termasuk bilik mesyuarat, koridor, bilik persalinan dan pejabat,” kata Menteri Buruh, Elisabeth Borne hari ini.
Perancis sudah pun mewajibkan pemakaian pelitup muka dalam pengangkutan awam dan ruang awam yang dikongsi bersama seperti kedai dan pejabat kerajaan tetapi sehingga kini, kerajaan membiarkan majikan swasta menentukan sendiri perkara tersebut.
“Lebih banyak virus terkumpul dalam udara, sama ada disebabkan masa pendedahan yang panjang atau kerana sumber yang ramai, lebih berisiko seseorang itu dijangkiti kuman Covid-19,” kata pakar-pakar perubatan dalam sepucuk surat kepada kerajaan Perancis.
Justeru, mereka mendesak Paris supaya mewajibkan pemakaian pelitup muka dalam semua ruang tertutup, pejabat dan bilik darjah dan menggalakkan pekerja untuk bekerja dari rumah.
Banyak bandar di Perancis termasuk Paris diberi kebenaran untuk menentukan sendiri sama ada mahu mewajibkan pemakaian pelitup muka di luar rumah terutamanya di pasar, jalan yang sibuk dan di kawasan pelancongan.

Wabak koronavirus telah meragut lebih 30,400 nyawa di Perancis setakat ini. – AFP


Nabila Razali tepis dakwaan tidak profesional
Oleh MOHD. HAIKAL ISA

18 Ogos 2020, 8:09 pm
PETALING JAYA – Penyanyi Nabila Razali, 27, mempertahankan dirinya atas dakwaan tidak bersikap profesional ketika menjadi tetamu undangan dalam sebuah program radio swasta.
Nabila atau nama sebenarnya, Nur Nabila Mohd. Razali bagaimanapun meminta agar isu berkenaan tidak digembar-gemburkan kerana boleh diselesaikan secara baik.
“Sekiranya ada masalah, usah dijadikan bahan penceritaan untuk orang ramai. Mungkin benda ini terlepas pandang dari pihak saya.
“Program tersebut dibatalkan pada saat akhir namun saya tetap hadir selepas dipanggil semula. Jadi, saya tetap datang dengan niat untuk mempromosi drama dan lagu nyanyian saya. Bagi saya, isu ini bukan isu besar sebab saya tetap beri komitmen pada saat akhir,” katanya kepada Kosmo! Online.
Nabila ditemui media pada majlis pelancaran klip muzik rasmi lagu Peluang Kedua yang turut menyaksikan kolaborasinya bersama penyanyi rap MK K-Clique dalam versi baharu.
Dalam pada itu, Nabila turut memohon maaf sekiranya insiden yang terjadi melukakan hati mana-mana pihak.

“Saya minta maaf andai insiden itu mengguris hati mana-mana pihak. Kalau ada masalah, kita berbincang dan perkara ini boleh diselesaikan. kalau saya salah, boleh tegur saya, tetapi tidak perlu dijaja kepada orang ramai.
Terdahulu, difahamkan Nabila telah menghadiri sesi temu bual bersama sebuah stesen radio. Kekecohan mula tercetus apabila Nabila telah menjawab panggilan daripada wakil stesen radio lain ketika sedang bersiaran langsung dengan pihak radio yang sedang menemubual dirinya.
“Sekali lagi, saya Nabila Razali minta maaf. Insya-Allah benda ini tidak akan berlaku lagi,” katanya.
Mengulas tentang dakwaan dirinya sudah mula besar kepala, Nabila menafikan dakwaan tersebut.
“Mengulas tentang isu besar kepala, saya masih lagi ada di sini dan bertungkus-lumus untuk kekal berada di sini.
“Dahulu apabila orang kata suara saya tidak sedap, saya pernah rasa tertekan dan rendah diri, serta perlu ambil masa untuk bangkit semula. Jadi bagi saya, isu ini tidak perlu diperbesarkan,” ujarnya. – K! ONLINE


Bilik stor sebuah unit kondo di Sentul Utama terbakar
Oleh LUQMAN RIDHWAN MOHAMED NOR

18 Ogos 2020, 9:45 pm
KUALA LUMPUR – Jabatan Bomba dan Penyelamat (JBPM) memadamkan kebakaran bilik stor di sebuah rumah di Kondominium Sentul Utama, Jalan Dato Senu, Taman Dato Senu di sini petang tadi.
Menurut ketua operasi, Timbalan Penguasa Bomba II, Mohd. Hafizan Hassan berkata, Pusat Gerakan Operasi Kuala Lumpur menerima panggilan kecemasan melalui talian MERS999 pada pukul 4.37 petang sebelum menghantar jentera ke tempat kejadian.
Katanya, seramai 13 anggota bersama dua jentera dari Balai Bomba dan Penyelamat Sentul serta Gombak Selatan telah dikejarkan ke lokasi bagi membantu memadamkan api.
“Anggota bomba yang tiba di lokasi kira-kira 10 minit kemudian mendapati kebakaran melibatkan sebuah bilik di salah sebuah unit rumah di tingkat 11 pangsapuri berkenaan.
“Pihak bomba mengalami kesukaran untuk memadamkan api yang marak kerana sistem hos di bangunan tersebut tidak berfungsi.,” katanya dalam satu kenyataan di sini hari ini.
Menurut Mohd. Hafizan, pihak bomba turut melakukan pemeriksaan di lokasi kebakaran bagi mengelakkan api daripada merebak.

Api padam sepenuhnya pada pukul 5.19 petang dan punca kebakaran masih dalam siasatan. – K! ONLINE


Ernie, Syamel dah ada lagu kahwin
Oleh NUR EMIRA SAIZALI

18 Ogos 2020, 8:50 pm
SERDANG – Penyanyi Ernie Zakri dan tunangnya, Syamel bakal melancarkan lagu tema rasmi perkahwinan mereka tidak lama lagi.
Ernie atau nama sebenarnya Nur Ernie Shahirah Zakri, 28, berkata, dia dan Syamel memang sudah ada perancangan untuk mengeluarkan sebuah lagu duet berkisarkan percintaan mereka sejak beberapa tahun lalu.
Katanya, lagu tersebut juga dijangka menjadi lagu rasmi perkahwinan yang dijangka berlangsung pada tahun depan.
“Memang ada perancangan daripada Syamel mengenai perkara ini dan lagunya dicipta khas oleh kami berdua cuma belum ada kesempatan untuk merakamkannya lagi.
“Sebelum ini kami selalu sangat berduet lagu sedih, jadi kali ini kami tampilkan sesuatu yang berbeza dan kena dengan ikatan yang bakal dimeterai tidak lama lagi,” katanya kepada media selepas sidang akhbar program realiti Immortal Song di sini hari ini.
Berkongsi lanjut mengenai perancangan perkahwinannya, pelantun lagu Boneka itu berkata, dia dan Syamel juga merancang untuk mengadakan dua majlis resepsi perkahwinan mereka.

“Mengikut perancangan, saya akan adakan satu majlis untuk kedua-dua belah keluarga dan sebuah lagu majlis khas untuk rakan-rakan artis dan media.
“Apa pun, semua perancangan bergantung kepada situasi semasa kes Covid-19. Setiap majlis perlu patuhi prosedur operasi standard (SOP), tidak mahulah nanti muncul ‘kluster’ Ernie Syamel pula nanti,” kata Ernie.
Terdahulu, Ernie dan Syamel atau nama sebenarnya Syameel Aqmal Mohd Fodzly, 27, mengikat tali pertunangan dalam sebuah majlis tertutup di kediaman Ernie pada Sabtu lalu. K! ONLINE


Kanak-kanak dua, tiga tahun kes positif baharu di Kluster Sala
Oleh NOR IDAYU BOSRO

18 Ogos 2020, 6:31 pm
PUTRAJAYA – Dua orang kanak-kanak berusia dua dan tiga tahun merupakan mangsa terbaharu Kluster Sala yang dikesan di Kedah sekali gus menjadikan jumlah keseluruhan kes positif Covid-19 adalah sebanyak lapan kes.
Selain Kluster Sala, satu lagi kluster aktif di Kedah iaitu Kluster Tawar merekodkan satu kes positif membabitkan seorang remaja 18 tahun.
Ketua Pengarah Kesihatan, Tan Sri Dr. Noor Hisham Abdullah berkata, tiga kes itu adalah sebahagian daripada tujuh kes positif baharu hari ini yang turut melibatkan empat kes import.
Beliau berkata, siasatan awal ke atas kes-kes positif Kluster Sala mendapati penularan jangkitan mungkin berpunca daripada amalan melawat hospital memandangkan di situ terdapat banyak pesakit dan mengundang risiko jangkitan.
“Kes indeks Kluster Sala mempunyai sejarah menziarahi pesakit di sebuah hospital bersama beberapa ahli keluarganya.
“Semua ahli keluarga yang pergi bersama kes indeks untuk menziarahi pesakit tersebut dikesan positif sebelum jangkitan merebak kepada kontak rapat kes indeks dan ahli keluarga,” katanya pada sidang akhbar di sini hari ini.

Noor Hisham berkata, penularan jangkitan dalam Kluster Tawar didapati antara lain berpunca daripada perhimpunan dalam kalangan ahli keluarga yang tidak sepenuhnya mematuhi prosedur operasi standard (SOP).
“Kapasiti tetamu perhimpunan misalnya tidal mengikut saiz ruang dan penjarakan fizikal yang selamat antara satu sama lain.
“Ini sekali gus membantu penularan meluas dalam Kluster Tawar meskipun kes indeks dan punca sebenar jangkitan masih dalam siasatan,” katanya.
Sementara itu, berhubung kes import, Noor Hisham berkata, empat kes import pula membabitkan dua bukan warganegara dan dua bukan warganegara dengan kes adalah dari Bangladesh dan United Kingdom yang dikesan di Kuala Lumpur,” katanya.
Dalam pada itu, Noor Hisham berkata, Kluster Hyde Park di Klang yang pernah mencatat empat kes sebelum ini diisytiharkan tamat.
“Tiada kes kematian direkodkan di kluster ini dan jumlah kluster yang ditamatkan setakat ini adalah 79,” katanya. – K! ONLINE


Sama-Sama Digital peruntuk RM6.4 juta bantu PKS bumiputera
Oleh KOSMO!

18 Ogos 2020, 9:16 pm
KUALA LUMPUR – Sama-Sama Digital memperuntukkan dana sebanyak RM6.4 juta bagi membantu meningkatkan adaptasi digitalisasi dalam kalangan Perusahaan Kecil dan Sederhana (PKS) bumiputera.
Inisiatif oleh penyedia penyelesaian digital terkemuka, Exabytes Network Sdn. Bhd. (Exabytes) dan Ekuinas Nasional Bhd. (Ekuinas) itu bakal memberi manfaat kepada 2,200 usahawan dengan konsep ‘siapa cepat dia dapat’.
Pengasas dan Ketua Pegawai Eksekutif Exabytes, Chan Kee Siak berkata, dianggarkan hanya 20 peratus daripada PKS bumiputera yang terlibat dalam ekonomi digital dan banyak yang bergelut dengan cabaran baharu dalam era pasca Perintah Kawalan Pergerakan (PKP) ketika ini.

“Penting buat mereka menaik taraf sistem dan strategi mereka ke arah pendigitalan.
“ Inisiatif Sama-Sama Digital ini memiliki program dua peringkat iaitu penyelesaian e-dagang semua dalam satu untuk PKS yang mana ia langsung tidak memiliki sebarang kehadiran digital.
“Ia terbuka kepada 2,000 PKS dan masing-masing akan menerima subsidi bernilai RM2,200 untuk mengikuti program ini yang meliputi penyediaan kedai e-dagang, gerbang pembayaran, penghantaran, domain, e-mel serta reka bentuk dan pemasangan asas,” katanya.
Beliau berkata demikian pada pelancaran inisiatif Sama-Sama Digital yang diadakan secara online di sini semalam.
Turut serta Pengarah Pendigitalan Perniagaan Malaysia Digital Economy Corporation (MDEC), Muhundhan Kamarapullai dan Ketua Pegawai Eksekutif MYNIC, Datuk Hasnul Fadhly Hasan.
Menurut Kee Siak, program kedua pula ialah penyelesaian digital semua dalam satu bagi PKS yang sudah memiliki sedikit pengalaman dalam pendigitalan, sebanyak 200 slot ditawarkan melibatkan subsidi bernilai sehingga RM10,000 untuk setiap PKS.
“Peserta program ini boleh memilih pakej penyelesaian seperti iklan Google dan Facebook, Microsoft Office 365, pengoptimuman enjin carian (SEO), Alibaba, pemasaran e-mel dan pemasaran mesej pesanan ringkas,” katanya.
Inisiatif Sama-Sama Digital turut disokong oleh MDEC, MYNIC dan Bank Simpanan Nasional dengan kerjasama sembilan rakan kongsi capaian termasuk Teraju, Dewan Perniagaan Melayu Malaysia, SME Corp Malaysia dan Perbadanan Nasional Bhd.


Kundal produk popular Korea mula dijual di Guardian
Oleh KOSMO!

18 Ogos 2020, 9:30 pm
Tiffany (kanan) bersama Pengurus Kanan Hal Ehwal Korporat dan Acara Kesihatan serta Kecantikan Guardian Sdn Bhd, Jennifer Wong menunjukkan antara produk penjagaan kecantikaan rambut dan kulit jenama Kundal pada majlis kerjasama ekslusif Guardian bersama Kundal di Robinsons Four Season Place semalam. Foto oleh FARIZ RUSADIO

KUALA LUMPUR – Jenama penjagaan rambut nombor satu di Korea, Kundal kini boleh didapati secara eksklusif di semua premis Guardian di seluruh negara.
Kundal yang terkenal dengan rumusan selamat dan semula jadi itu menawarkan rangkaian produk penjagaan diri berkualiti tinggi meliputi penjagaan rambut dan kulit.
Ia terdiri daripada syampu, perawatan rambut, serum rambut, mandian badan serta cecair pembasmi kuman.
Menurut Ketua Penjagaan Diri, Guardian Malaysia, Tiffany Choo, Guardian sangat berbangga dan teruja dengan kerjasama eksklusif bersama jenama penjagaan peribadi paling terkemuka di Korea Selatan itu.
“Guardian menjadi satu-satunya premis yang menjual produk ini di Malaysia dan juga boleh dibeli secara online. Sebanyak 20 produk Kundal ditawarkan pada masa ini.
“Kundal menawarkan pengalaman mewah penjagaan diri pada harga berpatutan iaitu bermula RM12.90 sehingga RM28.90,” katanya kepada pemberita pada majlis pengenalan produk Kundal di sini semalam.

Pengenalan yang berlangsung di sebuah salon itu turut memberi peluang kepada pengamal media untuk mencuba rawatan penjagaan rambut menggunakan produk tersebut.
Tiffany menjelaskan, kerjasama itu sejajar dengan komitmen Guardian untuk menawarkan produk terbaik kepada para pelanggan.
Produk Kundal menggunakan 35 ekstrak bahan semula jadi dan formulasi khas. Kundal meraih pelbagai anugerah seperti hadiah utama untuk jenama paling dipercayai pengguna di Korea pada tahun 2019 (kategori syampu semula jadi) dan hadiah utama dalam Anugerah Korea First Brand 2020.


Lukis mural frontliner tanda penghargaan
Oleh KOSMO!

18 Ogos 2020, 4:40 pm
Oleh NOOR HASLIZA NUSI
GEORGE TOWN – Sekumpulan 10 pelajar Kolej Komuniti Bayan Baru di sini berjaya mengabadikan gambar petugas barisan hadapan atau frontline menerusi lukisan mural sempena sambutan Hari Kemerdekaan 31 Ogos ini.
Mereka terdiri daripada pelajar jurusan Pastri, Terapi Kecantikan dan Spa itu dikatakan mengambil masa selama dua minggu untuk menyiapkan lukisan cat pada dinding bangunan kolej berkenaan.
Lebih kreatif, penggunaan tayar kereta dan motosikal terpakai serta batang pokok pinang turut dihiasi pada lukisan mural yang bertemakan Malaysia Prihatin.
Wakil pelajar, Siti Nor Nabilah Ishak,19, berkata, ilham seni lukisan itu adalah menerusi hasil perbincangan dengan rakan kumpulannya bersama seorang pensyarah, Siti Madihah Zainol.
“Lukisan mural ini adalah sebagai tanda terima kasih dan penghargaan kepada petugas barisan hadapan iaitu polis, askar, tentera dan kakitangan kesihatan yang sanggup bergadai nyawa menyelamatkan negara daripada penularan Covid-19.

“Mereka juga sanggup berkorban demi negara dan keluarga serta memainkan peranan penting dalam usaha memerangi wabak itu di negara ini,” katanya kepada pemberita di sini hari ini.
Dalam pada itu, Nor Nabilah memberitahu, dia amat berbangga dan merasakan antara individu paling bertuah setelah diberi peluang buat julung kalinya menghasilkan mural ketika dunia dilanda wabak Covid-19.
“Saya menganggap ia sebagai sejarah dalam hidup sekali gus berpeluang mempamerkan bakat yang terpendam dalam seni lukisan,” ujarnya.
Sementara itu, Ketua Unit Pengajian Am, Hasnah Hassan pula memberitahu, beliau turut berpuas hati dengan usaha yang dipamerkan pelajar-pelajar tersebut selain dapat menyumbang untuk komuniti kolej berkenaan.
“Hasrat kami menggunakan pendekatan kerja berkumpulan dalam program [email protected] anjuran bersama Jabatan Penerangan Negeri dan Majlis Keselamatan Negera (MKN) Pulau Pinang akhirnya terlaksana dan merupakan satu sejarah baharu untuk Kolej Komuniti Bayan Baru,” jelasnya. – K! ONLINE


Polis rampas 862 arak pelbagai jenama
18 Ogos 2020, 5:03 pm
KUALA LUMPUR – Polis Diraja Malaysia (PDRM) merampas sebanyak 862 botol dan tin arak pelbagai jenama dalam satu serbuan di sebuah premis kedai runcit di Seri Setia, Sungai Way, Petaling Jaya.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, serbuan dilakukan pada pukul 5.15 petang Isnin lepas.
“Seorang lelaki warga asing berumur 34 tahun juga turut ditahan dalam serbuan tersebut dipercayai penjaga kaunter kedai runcit terbabit.
“Selain itu, Polis juga merampas 598 botol serta 264 tin arak pelbagai jenama, satu plastik mengandungi beberapa pelekat bertulis Jabatan Kastam Diraja Malaysia yang disyaki palsu dan wang tunai berjumlah RM75,” katanya dalam satu kenyataan di sini hari ini.
Mengulas lanjut, Nik Ezanee berkata, semasa serbuan dilakukan polis menemui arak pelbagai jenama tersebut yang disembunyikan di dalam stor premis.
“Suspek disyaki menjalankan perniagaan penjualan minuman keras tanpa lesen yang sah.

“Suspek ditahan reman selama tujuh hari dan disiasat di bawah Seksyen 135(1) Akta Kastam 1967,” jelasnya. – K! ONLINE


Rakyat pulang ke Malaysia perlu daftar dengan NADMA
Oleh MOHD RASDAN AHMAD

18 Ogos 2020, 4:45 pm
KUALA LUMPUR – Rakyat Malaysia yang ingin pulang ke negara ini digalakkan untuk memberi maklumat kepada Agensi Pengurusan Bencana Negara (NADMA) berkenaan tarikh dan masa ketibaan dan pilihan stesen kuarantin sama ada di hotel atau institut latihan awam (ILA).
Menteri Kanan Pertahanan, Datuk Seri Ismail Sabri berkata, langkah itu bertujuan mengelakkan masalah kekurangan bilik hotel dan NADMA akan membangunkan portal maklumat proses dan stesen kuarantin dalam masa terdekat bagi proses pendaftaran tersebut.
“Umumnya pengurusan stesen kuarantin berjalan dengan baik dan tidak timbul isu kekurangan bilik hotel kecuali ada beberapa insiden apabila jumlah rakyat Malaysia yang tiba terlalu ramai akibat ketibaan luar jangkaan pada satu-satu masa dan pihak hotel belum bersedia sepenuhnya untuk menerima kumpulan besar itu.
“Walau bagaimanapun, kerajaan khususnya NADMA, Kementerian Kesihatan dan Agensi Pertahanan Awam Malaysia (APM) mengambil perhatian maklum balas orang ramai terutama individu yang menjalani proses kuarantin di stesen kuarantin dan akan sentiasa berusaha untuk menambah baik proses pengurusan stesen kuarantin,” katanya melalui satu kenyataan hari ini.
Ismail Sabri turut menyatakan, kerajaan tidak menghalang sekiranya mereka yang dikuarantin di hotel atau ILA memohon untuk membeli makanan dari luar termasuk menggunakan perkhidmatan penghantar makanan dalam talian.
Walau bagaimanapun, jelas beliau, mereka perlu menandatangani surat aku janji dan bertanggungjawab jika timbul sebarang masalah seperti keracunan makanan dan lain-lain.

Dalam perkembangan lain, Ismail Sabri berkata, seramai empat individu dikenakan tindakan oleh pihak berkuasa semalam kerana melanggar perintah kuarantin wajib di rumah.
“Pegawai Kementerian Kesihatan bersama anggota Polis Diraja Malaysia (PDRM) telah membuat 481 pemeriksaan mengejut semalam untuk memastikan mereka yang masih menjalani kuarantin wajib di rumah mematuhi prosedur operasi standard (SOP) yang ditetapkan,” katanya.
Sementara itu, beliau memberitahu, PDRM telah menahan 93 individu semalam atas kesalahan ingkar arahan Perintah Kawalan Pergerakan Pemulihan (PKPP) dan daripada jumlah itu, seramai tujuh individu telah direman manakala empat individu dijamin dan 82 individu lagi dikenakan kompaun.
Ismail Sabri menyatakan, antara kesalahan ingkar arahan PKPP termasuk aktiviti melibatkan kehadiran orang ramai yang menyukarkan penjarakan fizikal (29), apa-apa aktiviti yang melanggar SOP (41), melanggar SOP kuarantin termasuk memotong gelang kuarantin (1) dan melanggar tempoh kuarantin (3) serta tidak memakai pelitup muka (9).
Selain itu, dari 1 Mei sehingga 17 Ogos 2020, seramai 3,569 pendatang asing tanpa izin (PATI), 652 tekong, 134 bot atau kapal, 362 kenderaan dan 193 penyeludup telah ditahan menerusi Operasi Benteng.
PDRM juga telah menahan seramai tujuh warga asing atas kesalahan imigresen dalam Operasi Benteng semalam.- K! ONLINE.


Sembilan tukang urut warga asing ditahan
Oleh NUR HUDA MUSA

18 Ogos 2020, 5:18 pm
PETALING JAYA – Taktik licik sebuah premis rumah urut yang berselindung disebalik premis rumah kedai terbongkar selepas diserbu pihak berkuasa semalam.
Serbuan oleh sepasukan anggota dan pegawai dari Ibu Pejabat Polis Daerah (IPD) Petaling Jaya yang bermula kira-kira pukul 4.30 petang itu berjaya menahan sembilan tukang urut warga asing yang terdiri daripada lima lelaki empat wanita.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pemeriksaan lanjut dalam premis tersebut turut menahan seorang wanita tempatan berusia 27 tahun yang dipercayai bekerja sebagai penjaga kaunter premis itu.
“Ketika serbuan dilakukan, kesemua tukang urut wanita warga asing berumur lingkungan 18 hingga 48 tahun itu sedang menunggu pelanggan di dalam beberapa buah bilik berasingan.
“Pihak polis telah membuat tangkapan terhadap suspek pertama kerana menggaji pekerja warganegara asing tanpa permit yang sah serta melanggar syarat Perintah Kawalan Pergerakan Pemulihan (PKPP). Selain itu, polis turut merampas sekeping kertas catatan jadual kerja kesemua suspek,” katanya dalam satu kenyataan di sini hari ini.
Katanya, suspek pertama ditahan selama satu hari manakala kesemua warga asing itu ditahan reman selama 14 hari dan disiasat di bawah Seksyen 55B Akta Imigresen 1959/63 dan Peraturan 39(b) Peraturan-peraturan Imigresen 1963 dan Seksyen 6(1)(c) Akta Imigresen 1959 (Pindaan 2002). – K! ONLINE


23 masjid di DUN Pantai Merdeka disanitasi
Oleh KOSMO!

18 Ogos 2020, 5:14 pm
Oleh NUR SYAZWANA MANSOR
SUNGAI PETANI – Sebanyak 23 buah masjid di kawasan Dewan Undangan Negeri (DUN) Pantai Merdeka di sini disanitasi sejak semalam sebagai usaha untuk membendung penularan Covid-19 di kawasan itu.
Proses sanitasi dijalankan secara percuma oleh Pusat Khidmat Ahli Dewan Undangan Negeri (ADUN) Pantai Merdeka bersama Team Belia DUN Pantai Merdeka.
ADUN Pantai Merdeka, Ahmad Fadzli Hashim berkata, program sanitasi itu adalah yang pertama kali dianjurkan pusat khidmat sebagai tanda sokongan kepada pihak kerajaan untuk memutuskan rantaian wabak tersebut.
“Program ini kita buat selama tiga hari bermula semalam dan dijangka kesemua 23 masjid di DUN ini akan selesai disanitasi esok.
“Setakat hari ini kita telah sanitasi kira-kira 10 buah masjid antaranya Masjid Padang Temusu, Masjid Pokok Asam, Masjid Sungai Pasir, Masjid Matang Berangan, Masjid Pulau Sepom, Masjid Berapit dan Masjid Batu Lintang,” katanya di sini hari ini.

Kata beliau, pihaknya berharap usaha tersebut menjadi pemangkin kepada pihak lain untuk turut sama menyumbang dengan melakukan sanitasi di lokasi lain termasuk surau.
“Setiap pihak dengan keupayaan yang mereka ada boleh bersama-sama dengan pihak kerajaan dalam usaha menangani penularan wabak ini,” ujarnya. -K! ONLINE


Warga asing mengaku tidak salah aniaya remaja
Oleh NUZULSHAM SHAMSUDDIN

18 Ogos 2020, 5:00 pm
KAJANG – Tiga warga Pakistan dan seorang warga Bangladesh mengaku tidak bersalah di Mahkamah Sesyen di sini sebentar tadi atas pertuduhan merogol dan mencabul seorang seorang remaja perempuan berusia 13 tahun dua tahun lalu.
Muhammad Haque Anwar Ul, 34; Yousaf Gul, 35; Astar Khan, 29, yang merupakan warga Pakistan dan Md Suhag Hosan, 33, warga Bangladesh membuat pengakuan itu selepas pertuduhan dibacakan dalam bahasa Bangladesh dan Urdu di hadapan Hakim Mohd. Kafli Che Ali.
Mengikut pertuduhan, Yousaf,  Anwar Ul dan Mg Suhag didakwa telah merogol seorang kanak-kanak perempuan berumur 11 tahun (ketika kejadian) dengan atau tanpa kerelaan mangsa di sebuah kondominium di Jalan Hulu Langat Batu 9 Cheras, Hulu Langat pada November 2018.
Bagi pertuduhan itu mereka didakwa melakukan kesalahan itu mengikut Seksyen 375 (g) Kanun Keseksaan yang boleh dihukum di bawah Seksyen 376 (2)(d) Kanun Keseksaan yang memperuntukkan hukuman penjara maksimum 30 tahun dan juga boleh dikenakan sebat, jika sabit kesalahan.
Dalam pada itu, tertuduh Astar pula didakwa dengan sengaja telah menyentuh bahagian badan kanak-kanak itu di tempat sama pada November 2019.
Pertuduhan Astar dikemukakan mengikut Seksyen 14 (a) Akta Seksual Kanak-Kanak 2017 yang memperuntukkan hukuman penjara maksimum 20 tahun dan boleh juga dikenakan sebat, jika sabit kesalahan.

Terdahulu Timbalan Pendakwa Raya Norhana Sahat tidak menawarkan jaminan memandangkan kesemua tertuduh warga asing.
Bagaimanapun Anwar Ul yang diwakili peguam, Dr. Pritam Singh Doal memohon mahkamah membenarkam anak guamnya diikat jamin dengan alasan mempunyai saudara yang berkahwin dengan rakyat tempatan.
Selepas mendengar permohonam itu Kafli membenarkan Anwar Ul diikat jamin RM10,000 dengan seorang penjamin rakyat tempatan dengan syarat tambahan pasport diserahkan kepada mahkamah termasuk tertuduh dilarang menganggu mangsa sehingga selesai kes.
Tiga lagi tertuduh yang tidak diwakili peguam tidak dibenarkan diikat jamin.
Mahkamah kemudian menetapkan 5 Oktober depan untuk sebutan semula kes bagi keempat-empat lelaki itu.
Sebelum ini media melaporkan polis telah menahan empat lelaki warga asing membabitkan warga Pakistan dan Bangladesh berusia lingkungan 25 hingga 40 tahun bagi membantu siasatan berhubung mangsa yang didakwa telah dirogol keempat-empat suspek setelah mangsa dilacurkan oleh bapanya sendiri.
Hasil siasatan polis mendapati  bapa mangsa telah melakukan perbuatan melacurkan anaknya itu sejak tahun 2017 selain isterinya yang turut dilacurkan.
Perbuatan terkutuk itu terbongkar selepas ibu saudara mangsa membuat laporan polis yang mendakwa anak saudaranya dirogol serta dilacurkan oleh suspek sejak mangsa berusia 10 tahun. -K!ONLINE


Bung Moktar dilantik Pengerusi BN Sabah
Oleh MOHD RASDAN AHMAD

18 Ogos 2020, 4:37 pm
KUALA LUMPUR – Pengerusi Barisan Nasional (BN) Sabah, Datuk Seri Bung Moktar Radin dilantik sebagai Pengarah Pilihan Raya Negeri Sabah sekali gus mengetuai jentera BN pada pilihan raya itu yang akan diadakan pada 26 September nanti.
Pengerusi BN, Datuk Seri Ahmad Zahid Hamidi berkata, Ahli Parlimen Kinabatangan itu juga akan mengetuai rundingan dengan parti politik lain untuk menentukan calon yang bakal bertanding di 73 kerusi Dewan Undangan Negeri (DUN) Sabah dalam masa terdekat.
“Justeru untuk merealisasikannya saya selaku Pengerusi BN dan Presiden UMNO dengan ini menyerahkan kepada seluruh jajaran kepimpinan BN Sabah dan UMNO Sabah menggunakan seluruh kebijaksanaan dan strategi untuk menterjemahkan kuasa autonomi yang telah diberikan,” katanya pada sidang akhbar hari ini.
Tambah Ahmad Zahid, Bung Moktar juga akan diberikan tanggungjawab untuk memilih calon Ketua Menteri Sabah jika BN mendapat sekurang-kurangnya majoriti mudah untuk membentuk kerajaan negeri kelak.
Sehubungan itu, seluruh jentera BN dan UMNO Sabah diarahkan untuk bersiap siaga bagi menghadapi PRN tersebut. Tambah Ahmad Zahid, Bung Moktar juga akan mengadakan rundingan untuk pembahagian kerusi bersama-sama dengan parti politik di Sabah.
“Selain UMNO dan PBRS ada parti politik yang lain tentunya mereka berhasrat untuk bertanding, jadi saya serah kepada kebijaksanaan Bung untuk menentukannya termasuklah mereka daripada parti Star, PBS dan Parti Cinta Sabah (PCS) yang diketuai Datuk Seri Anifah Aman juga akan turut serta namun kita akan berbincang untuk susun atur gerak kerja bersama,” katanya lagi.

Sementara itu, Bung Moktar menjelaskan penggunaan logo BN buat masa ini sedang diperhalusi dan perbincangan akan dibuat bersama-sama dengan parti yang lain. K!ONLINE.


Lima pencemaran ditangani elak gangguan air
Oleh MOHD YUNUS YAKKUB

18 Ogos 2020, 6:18 pm
SHAH ALAM – Tindakan pantas Lembaga Urus Air Selangor (LUAS) dan Pengurusan Air Selangor (Air Selangor) menangani lima pencemaran bermula April hingga Jun dapat mengelakkan gangguan bekalan air tidak berjadual di sekitar Lembah Klang.
Menteri Besar Selangor, Datuk Seri Amirudin Shari berkata, insiden tersebut melibatkan tumpahan minyak di aliran pelepasan kolam sumber air alternatif loji Kuala Lumpur – Larut pada 27 April diikuti di stesen jana kuasa Kuala Langat pada 4 Mei serta kemalangan lori yang membawa muatan sawit dan terbakar di Lebuhraya Utara Selatan Hubungan Tengah (ELITE) yang berlaku 4 Jun lalu.
Menurut beliau, dua lagi insiden masing-masing pembuangan minyak hitam di longkang Jalan Olak Lempit pada 15 Jun dan kemalangan pacuan empat roda berlaku tiga hari kemudian.
“Kelima-lima insiden ini berjaya mengelakkan henti tugas Loji Pembersihan Air (LPA) utama di Sungai Selangor, Labohan Dagangan, Bukit Tampoi di Sungai Langat serta LPA Sungai Labu dan Salak Tinggi di Sungai Labu.
“LPA Sungai Selangor contohnya membekalkan 60 peratus bekalan air kepada penduduk di Selangor dan Putrajaya,” katanya pada sidang akhbar sempena Hari Sungai Sedunia Peringkat Selangor di sini hari ini.
Beliau memberitahu, operasi yang dilakukan selama 24 jam itu bersama agensi lain seperti Jabatan Alam Sekitar, Polis Diraja Malaysia, Unit Pengurusan Bencana Negeri Selangor, Suruhanjaya Perkhidmatan Air, Pejabat Daerah dan Tanah dan Pihak Berkuasa Tempatan memantau 20 lokaliti yang kita kenal pasti sebagai kawasan sensitif dan berkemungkinan berlaku pencemaran berdasarkan rekod sebelum ini.

Kata Amirudin, operasi harian itu dilaksanakan susulan kejayaan dalam musim perayaan tahun lalu bagi mengurangkan risiko pencemaran yang terlepas ke sungai daripada anak sungai.
Mengulas mengenai sambutan Hari Sungai Sedunia Peringkat Selangor, Amirudin menjelaskan pihaknya akan melancarkan inisiatif Friends of River (FoR) di kira-kira 20 lokasi sekitar Selangor.
“FoR diwujudkan di setiap sungai di negeri ini bagi tujuan pemeliharaan dan pemuliharaan sungai oleh komuniti-komuniti setempat, badan bukan kerajaan dan pemimpin tempatan,” katanya. -K! ONLINE


Tiga lelaki ditahan proses, jual air ketum
Oleh KOSMO!

18 Ogos 2020, 5:24 pm
Oleh NUR SHARIEZA ISMAIL
SEPANG – Polis menahan tiga lelaki kerana disyaki terlibat dalam kegiatan memproses dan menjual air ketum ketika membuat serbuan di Bandar Baru Salak Tinggi di sini, malam tadi.
Serbuan tersebut dilakukan sepasukan pegawai dan anggota Bahagian Siasatan Jenayah Narkotik Daerah (BSJND) kira-kira pukul 12.30 pagi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, ketika serbuan dilakukan, pihaknya telah menjumpai sebanyak 147 bungkusan plastik lutsinar berikat getah yang setiap bungkusan berisi daun ketum dengan anggaran berat 30 kilogram (kg).
“Selain itu, turut dijumpai 15 bungkus plastik lutsinar berisi cecair disyaki air ketum anggaran berat 22.5 liter,” katanya.
Katanya, dalam serbuan itu polis turut merampas beberapa alatan yang digunakan untuk memproses air ketum antaranya satu alat penimbang berat, satu bekas tong ais warna oren, satu alat dapur masak, dan satu periuk.

“Selain itu, turut dirampas satu tong gas 14 kg dan satu jag air berwarna biru serta alat tapis air.
“Sebotol ubat dipercayai ubat batuk dengan anggaran berat100 ml turut dirampas dan nilai rampasan kira-kira RM1,500,”katanya.
Wan Kamarul berkata, kesemua suspek yang ditahan berumur lingkungan 25 dan 22 tahun.
“Hasil semakan mendapati salah seorang suspek mempunyai rekod jenayah berhubung kes penagihan dan penjualan ketum sejak lima hingga enam bulan lalu,” katanya.
Katanya, kes disiasat mengikut Seksyen 30 (3) Akta Racun 1952. – K! ONLINE


Pemilik syarikat didakwa 22 aktiviti pengubahan wang haram
Oleh KOSMO!

18 Ogos 2020, 5:34 pm
Oleh SYED AHMAD ZULKARNAIN SYED ALI
SEREMBAN – Seorang pemilik syarikat didakwa di Mahkamah Seksyen Seremban hari ini di atas 22 pertuduhan pengubahan wang haram berkaitan pengedaran rokok seludup menggunakan setem cukai palsu, enam tahun lepas.
Tertuduh, Chuah Boon Leng, 54, mengaku tidak bersalah di hadapan Hakim, Diana Md. Razali selepas kesemua pertuduhan dibacakan jurubahasa dalam bahasa Mandarin.
Mengikut pertuduhan pertama hingga ke-18, Boon Leng didakwa menggunakan lima akaun semasa Maybank, CIMB dan Hong Leong Bank dan sebuah akaun Maybank syarikat sebagai peralatan kesalahan berkaitan pelakuan aktiviti haram.
Bagi pertuduhan ke-19 hingga ke-22, dia didakwa memindahkan wang keseluruhan berjumlah RM550,000 daripada akaun Maybank miliknya ke dalam akaun CIMB miliknya yang merupakan peralatan kesalahan pelakuan aktiviti haram.
Semua kesalahan itu dilakukan di Maybank Berhad Cawangan Seremban 2, CIMB Bank Berhad Seremban 2 dan Hong Leong Bank Berhad Seremban 2, pada 1 Oktober 2014 hingga 24 Mei 2019.

Dia didakwa mengikut Subseksyen 4(1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Jika didapati bersalah tertuduh boleh dihukum penjara sehingga 15 tahun dan denda lima kali ganda jumlah hasil daripada aktiviti haram atau peralatan kesalahan atau RM5 juta yang mana lebih tinggi.
Pendakwaan dikendalikan Timbalan Pendakwa Raya, Harris Ong Mohd Jeffery Ong yang memohon mahkamah mengenakan jaminan RM100,000 dengan seorang penjamin.
Namun peguam bela, Ariff Ameer memohon jaminan dikurangkan sebanyak RM10,000 dengan alasan tertuduh tiada sumber pendapatan dan perlu menanggung keluarga.
Selepas mendengar hujah kedua-dua pihak Diana membenarkan tertuduh diikat jamin sebanyak RM80,000 dengan seorang penjamin dan menetapkan 15 September depan sebagai tarikh sebutan semula kes. – K! ONLINE


Alahan teruk, Scha Alyahya tetap sibuk bekerja
18 Ogos 2020, 4:05 pm
KUALA LUMPUR – Selepas mengumumkan kehamilan anak kedua pada 6 Ogos lalu, pelakon Scha Alyahya tetap menjalani rutin seninya seperti biasa apabila muncul menerusi satu sesi fotografi untuk jenama fesyen antarabangsa terkenal, Gucci.
Menerusi hantaran dalam Instagramnya kelmarin, sesi fotografi tersebut merupakan penampilan terkini Scha selepas mengumumkan kehamilannya.
Sebelum ini, penampilan terakhir Scha yang kini sedang hamil empat bulan adalah pada 16 Julai lalu menerusi pentas final program realiti Hero Remaja yang disiarkan menerusi saluran Astro Ria.
“Alahan pagi tapi masih kekal berfesyen,” tulis Scha pada sekeping gambar yang dikongsikannya.
Terdahulu, suaminya yang juga pelakon dan pengacara popular Awal Ashaari mendedahkan Scha mengalami alahan yang teruk ketika fasa awal kehamilan anak kedua mereka. Scha turut mengakui trimester pertama kehamilan kedua kali ini amat mencabar kerana mengalami alahan teruk. Pelakon drama Urusan Hati Cik Drama Queen itu sangat sensitif dengan bunyi bising selain tidak gemar memegang telefon.
SCHA bersama suaminya, Awal dan anak mereka, Lara.

Scha dan Awal mendirikan rumah tangga pada 4 Mei 2012 dan menimang anak sulung, Lara Alana pada Julai 2014. K! ONLINE


32 sekolah jayakan kiosk cuci tangan
Oleh MUHAMAD TARMIZE MOHD NOR

18 Ogos 2020, 4:27 pm
IPOH – Sebanyak 32 daripada 100 buah sekolah terpilih di seluruh Malaysia dipilih untuk menjayakan projek fasa pertama ‘Kiosk Cuci Tangan’ dalam usaha membantu mengawal penularan wabak pandemik koronavirus (Covid-19) dalam kalangan warga sekolah.
Presiden Persatuan Bantuan Perubatan Malaysia (Mercy Malaysia), Datuk Dr. Ahmad Faizal Mohd. Perdaus berkata, projek kiosk yang dibangunkan dengan kerjasama Kementerian Pendidikan juga bertujuan untuk meningkatkan kesedaran berkaitan penjagaan kesihatan.
Katanya, projek berkenaan turut akan diperluaskan ke seluruh negara termasuk di Sabah dan Sarawak.
“Dalam pemilihan sekolah bagi projek ini, kriteria yang ditetapkan termasuklah sekolah yang berada dalam daerah dengan jumlah jangkitan Covid-19 yang tinggi serta mempunyai bilangan pelajar yang ramai.
“Kita turut melihat kelengkapan yang terdapat di sekolah tersebut. Sekiranya sudah ada kemudahan, secara umumnya kita tidak pilih. Kebanyakan sekolah yang dipilih merupakan sekolah di luar bandar atau sekolah di bandar yang memenuhi kriteria,” katanya.
Beliau berkata demikian kepada pemberita pada Majlis Pelancaran Handwashing Kiosk di Sekolah Menengah Kebangsaan (SMK) Tasek Damai, di sini hari ini.

Dalam majlis tersebut, Raja Permaisuri Perak, Tuanku Zara Salim berkenan berangkat melancarkan kiosk cuci tangan berkenaan.
Turut hadir Timbalan Ketua Pengarah Pelajaran Malaysia (Dasar dan Kurikulum) Kementerian Pendidikan, Dr. Mohamed Abu Bakar dan Ketua Pegawai Eksekutif Yayasan Maybank, Shahril Azuar Jimin.
Tambah Ahmad Faizal, projek berkenaan melibatkan pembinaan struktur kiosk dalam kawasan sekolah yang menempatkan sinki, paip air dan tempat sabun bagi kemudahan warga sekolah mencuci tangan.
“Setiap satu kiosk mengandungi dua hingga empat sinki yang dibina dengan anggaran kos antara RM5,000 hingga RM7,000 itu akan diletakkan berdekatan laluan masuk pelajar.
“Yayasan Maybank turut menyumbang dana dari Tabung Pandemik Covid-19 bagi menjayakan projek ini,” katanya. – K! ONLINE


Enam pemilik penapis air RO dikompaun RM12,000
Oleh KOSMO!

18 Ogos 2020, 4:09 pm
Oleh MOHAMAS FAHD RAHMAT
KLUANG – Pemilik enam mesin air osmosis berbalik (RO Water) layan diri dikompaun RM12,000 oleh Pejabat Kesihatan Daerah Kluang selepas disyaki tidak berlesen dalam tiga operasi berasingan di sekitar daerah ini.
Pegawai Kesihatan Daerah Kluang, Dr. Mohamad Nizam Subahir berkata, melalui operasi membabitkan 12 anggota dan pegawai itu, empat pemilik mesin air yang lain turut diberikan amaran kerana lesen tamat tempoh.
“Hasil siasatan mendapati mereka menyalahi Peraturan 360C, Peraturan-Peraturan Makanan 1985 kerana tidak mempunyai lesen yang sah.
“Jika sabit kesalahan di mahkamah dengan hukuman penalti di bawah Peraturan 397(2), boleh dikenakan denda tidak lebih daripada RM10,000 atau penjara dua tahun.
“Ada juga empat kes di mana lesen mereka tamat tempoh dan diberikan amaran supaya memperbaharuinya segera atau berdepan tindakan sama,” katanya kepada pemberita hari iniz

Mohamad Nizam berkata, dakwaan juga boleh dilakukan sekiranya terdapatnya tindakan mengalih, mengubah atau menganggu mesin yang telah disita mengikut Sub-Seksyen 4(12), Akta Makanan 1983.
Menurutnya, operasi berkenaan bagi memastikan mesin air layan diri di daerah ini dalam keadaan yang memuaskan.-K! ONLINE.


Tinggal motosikal, dompet sebelum terjun jambatan
Oleh MOHD SYALMIZI HAMID

18 Ogos 2020, 4:12 pm
SEBERANG PERAI – Seorang lelaki dipercayai terjun dari Jambatan Pulau Pinang di kilometer 7.1 arah Perai di sini hari ini.
Mangsa dikenal pasti sebagai Si Eng Guan, 54, hilang selepas dikatakan bertindak terjun ke dalam laut kira-kira pukul 1 petang.
Jurucakap Jabatan Bomba dan Penyelamat negeri berkata, mangsa telah meninggalkan dompet dan sebuah motosikal di lorong kecemasan di tepi jambatan sebelum dipercayai terjun ke dalam laut.
“Operasi mencari dan menyelamat mangsa sedang dijalankan dan kita menggunakan kedah pencarian pada permukaan (air) di sekitar kawasan mangsa dipercayai terjun,” katanya.
Sementara itu Maritim Malaysia (APMM) turut menggerakkan Bot Kilat 26 dan Pasukan Polis Marin dengan Bot PSC 60 bagi membantu membuat pencarian mangsa.
Difahamkan setakat pukul 3.30 petang usaha mencari mangsa sedang dijalankan. – K! ONLINE


Jurusolek curi alat solek dijel 2 hari
Oleh NUZULSHAM SHAMSUDDIN

18 Ogos 2020, 3:54 pm
KUALA LUMPUR – Gara-gara mencuri alat solek di sebuah farmasi pasaraya di Bukit Bintang Sabtu lalu, seorang jurusolek bebas wanita dihukum penjara dua hari dan denda RM500 oleh Mahkamah Majistret di sini sebentar tadi.
Majistret Tawfiq Affandy Chin menjatuhkan hukuman itu terhadap Suriani Misni, 36, selepas tertuduh mengaku salah atas pertuduhan yang disabitkan.
Mahkamah turut memerintahkan hukuman penjara itu bermula dari tarikh jatuh hukum hari ini dan dipenjara tujuh hari lagi sekiranya gagal membayar jumlah denda itu. Tertuduh membayar denda tersebut.
Mengikut pertuduhan, Suriani didakwa mencuri lipstik jenama Peri Pera, Clinele Clay Mask, Krim Aquacapsule dan pelukis alis jenama Rimmel yang kesemuanya bernilai RM151.60 milik Syarikat Watson Sdn. Bhd.
Kesalahan itu didakwa dilakukan di Watson Times Square, Jalan Bukit Bintang di sini pukul 7.48 malam pada 15 Ogos lalu.
Berikutan itu pertuduhan dikemukakan mengikut Seksyen 380 Kanun Keseksaan yang memperuntukkan hukuman penjara maksimum 10 tahun dan denda, jika sabit kesalahan.

Terdahulu, Timbalan Pendakwa Raya Nurilya Ellyna Nor Azmal memohon satu hukuman setimpal dikenakan terhadap tertuduh sebagai pengajaran agar orang lain tidak melakukan kesalahan sama.
Bagaimanapun tertuduh yang tidak diwakili peguam itu hanya memohon dikenakan hukuman yang ringan. K!ONLINE


PGA rampas anak pokok durian seludup
Oleh KOSMO!

18 Ogos 2020, 3:37 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 8 berjaya menggagalkan cubaan sekumpulan lelaki untuk menyeludup masuk 1,990 anak pokok durian ke negara ini menerusi pangkalan haram di Kampung Tok Deh di sini kelmarin.
Pegawai Pemerintah PGA Batalion 8, Muhammad Shamsuddin berkata, pihaknya merampas anak pokok durian termasuk lori yang digunakan untuk mengangkut tumbuhan itu dianggarkan bernilai RM199,500 pada pukul 1 petang.
“Tangkapan dijalankan ketika anggota PGA sedang menjalankan rutin rondaan sebelum terserempak dengan sekumpulan lelaki sedang memunggah anak-anak pokok durian dari negara jiran.
“Apabila menyedari kehadiran anggota PGA, kumpulan lelaki berkenaan bertindak melarikan diri dan meninggalkan barangan seludup di lokasi kejadian,” katanya dalam satu kenyataan di sini hari ini.
Muhammad memberitahu, pemeriksaan lanjut terhadap lori itu membawa kepada penemuan 1,990 anak pokok durian.

Katanya, kesemua rampasan diserahkan kepada pihak Jabatan Perkhidmatan Kuarantin dan Pemeriksaan Malaysia (Maqis) Kelantan.
“Dalam serbuan berasingan di Stesen Bas Rantau Panjang, kita telah menahan sebuah lori yang membawa pelbagai barangan runcit.
“Rampasan pukul 9 malam itu membabitkan barangan termasuk kenderaan berjumlah RM96,836,” ujarnya.
Muhammad berkata, kesemua ini hasil rondaan rutin yang dilakukan oleh anggotanya di sekitar kawasan penugasan Op Benteng bagi mengelakkan penularan wabak Covid-19. – K!ONLINE


93 ditahan ingkar PKPP
Oleh SAIRUL ZAMRI MISRANI

18 Ogos 2020, 3:06 pm
KUALA LUMPUR – Polis Diraja Malaysia (PDRM) menahan 93 individu atas kesalahan ingkar arahan Perintah Kawalan Pergerakan Pemulihan (PKPP) semalam.
Daripada jumlah itu, tujuh individu direman, empat individu dijamin, manakala 82 individu lagi dikenakan kompaun.
Menteri Kanan (Keselamatan), Datuk Seri Ismail Sabri Yaakob berkata, antara kesalahan yang dilakukan ialah ingkar arahan membabitkan aktiviti kehadiran orang ramai yang menyukarkan penjarakan fizikal (29), apa-apa aktiviti yang melanggar SOP (41), melanggar SOP kuarantin termasuk memotong gelang kuarantin (satu) dan melanggar tempoh kuarantin (tiga) serta tidak memakai pelitup muka (sembilan).
Katanya, pasukan pematuhan membuat 64,354 pemeriksaan bagi memantau dan menguat kuasa pematuhan prosedur operasi standard (SOP) PKPP semalam.
“Sebanyak 4,019 pasar raya, 5,468 restoran serta 1,384 penjaja dan 2,389 pasar awam dan pasar tani diperiksa. Turut diperiksa, 3,592 tempat ibadah serta 1,504 tempat riadah.
“Pasukan pematuhan akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi SOP PKPP yang ditetapkan,” katanya pada sidang media harian PKPP selepas Mesyuarat Khas Menteri-Menteri Mengenai Pelaksanaan Perintah Kawalan Pergerakan di sini hari ini. – K! ONLINE


[VIDEO] Habis RM12,000 hias rumah sempena Merdeka
Oleh KOSMO!

18 Ogos 2020, 4:07 pm
Oleh RIZANIZAM ABDUL HAMID
ALOR GAJAH – Usia setahun jagung bukanlah alasan bagi seorang pemuda untuk menghayati erti kemerdekaan dengan cara pengorbanannya yang tersendiri.
Buktinya, dia sanggup berbelanja lebih RM12,000 untuk membeli Jalur Gemilang dan pelbagai peralatan yang diperlukan untuk menghiasi rumah pusaka keluarganya di Felda Tun Ghafar, Machap di sini menjadi ‘Rumah Merdeka’.
Bagi Muhammad Muzzamman Othman, 31, setiap kali tibanya bulan Ogos, kesibukannya melakukan pelbagai persediaan menyambut hari kemerdekaan umpama mahu meraikan Hari Raya Aidilfitri.
“Sejak 10 tahun lalu, saya memperuntukkan RM100 sebulan daripada duit gaji untuk membeli bendera dan apa sahaja yang dirasakan sesuai untuk hiasan kemerdekaan.
“Saya akan cat semula botol dan tin terpakai pelbagai saiz yang dikutip untuk menjadi Jalur Gemilang.

“Semua itu dilakukan sendiri dengan bantuan ibu, Liza Mohd Yusop, 56, dan tiga adik demi semangat patriotik dan cintakan negara,” katanya ketika ditemui Kosmo! di rumahnya di sini baru-baru ini.
Dia yang bekerja sebagai pembantu pejabat Lembaga Kemajuan Tanah Persekutuan (Felda) berkata, selepas enam tahun menghias rumah, dia cuba menyertai Pertandingan Bulan Kebangsaan anjuran Jabatan Penerangan Malaysia pada 2016 dan 2019.
Seperti sudah rezeki buatnya, Muhammad Muzzamman dinobatkan menjadi johan pertandingan kebangsaan itu selama dua tahun berturut-turut pada 2016 dan 2019.
“Walaupun bukanlah hadiah yang diharapkan, namun kemenangan itu dapat membuktikan generasi muda juga ada cara yang tersendiri untuk menghidupkan semangat patriotik.
“Hanya melalui usaha ini kecil ini sahajalah saya dapat menunjukkan penghargaan tidak terhingga terhadap pejuang kemerdekaan negara,” katanya.
Menurut anak generasi ke tiga Felda ini, setiap kali menjelang 31 Ogos, jadual hariannya padat dengan aktiviti mengecat bahan terbuang seperti botol plastik dan tin untuk menceriakan halaman rumah.
Ini termasuklah membuat pintu gerbang menggunakan 499 botol plastik untuk menghasilkan bentuk bunga raya, memperkemaskan susunan kira-kira 1,000 botol plastik dan tin yang dicat dengan empat warna Jalur Gemilang di sekeliling kawasan rumah.
“Walaupun tidak menyertai sebarang pertandingan keceriaan merdeka tahun ini, ia bukanlah alasan untuk saya meluahkan semangat merdeka.
“Sekurang-kurangnya, saya gembira kerana sehingga kini, masih ramai pengunjung datang ke rumah saya semata-mata untuk bergambar dengan hiasan kemerdekaan,” ujarnya. – K! ONLINE


28 keluarga diberi PPR di Lembah Pantai
Oleh MOHD RASDAN AHMAD

18 Ogos 2020, 3:33 pm
KUALA LUMPUR – Sebanyak 28 daripada 31 keluarga setinggan di Pantai Dalam, dekat sini, menerima Surat Tawaran Penyewaan Perumahan Awam dan Projek Perumahan Rakyat (PPR) sekitar Wilayah Persekutuan Kuala Lumpur.
Surat Tawaran tersebut diserahkan sendiri oleh Menteri Wilayah Persekutuan, Tan Sri Annuar Musa dalam majlis ringkas yang diadakan di Bilik Gerakan, Menara Dewan Bandaraya Kuala Lumpur (DBKL), hari ini.
Terdahulu, keluarga yang terlibat telah diarah berpindah dari penempatan setinggan Pantai Dalam oleh pihak pemaju berikutan kawasan itu akan dibangunkan.
Justeru, atas keprihatinan UMNO Bahagian Sri Pantai berusaha mendapatkan penempatan sementara, telah merujuk kes berkenaan kepada Annuar, yang kemudian telah menempatkan keluarga berkenaan di empat PPR.
PPR itu ialah Sri Muhibah, Sri Cempaka, Sri Kerinchi dan Sri Pantai, yang masing-masing diberi penempatan sementara untuk tempoh enam bulan bermula 15 Ogos lalu.
Memandangkan keluarga terlibat akan mula mendiami PPR itu bermula esok, mereka hanya perlu membayar sewa separuh daripada harga RM124 sebulan.

Selepas tempoh enam bulan, keluarga terlibat akan memohon sebagai orang awam sekiranya mereka mahu terus menyewa di kediaman itu.
Semua 28 penduduk tidak dibayar apa-apa pampasan sehingga kini oleh pihak pemaju dan tuan tanah. – K! ONLINE


Dua maut motosikal bertembung van kilang
Oleh KOSMO!

18 Ogos 2020, 3:26 pm
ISWAN SHAFIQ ISA
SEBERANG PERAI – Dua orang terbunuh selepas motosikal yang mereka naiki bertembung dengan sebuah van kilang dalam kejadian yang berlaku berhampiran lampu isyarat di Jalan Permatang Tinggi, Bukit Mertajam di sini kira-kira pukul 6.20 pagi tadi.
Ketua Polis Daerah Seberang Perai Tengah, Asisten Komisioner Shafee Abd Samad berkata, kejadian itu dipercayai berlaku apabila pemandu van tersebut yang dari arah Permatang Tinggi dan dalam perjalanan untuk menghantar pekerja kilang ke kawasan perindustrian di situ membelok ke arah kanan ketika berada di persimpangan lampu isyarat terbabit.
Katanya, secara tiba-tiba sebuah motosikal yang dinaiki kedua-dua mangsa datang dari arah bertentangan sebelum melanggar lampu merah di situ.
“Akibatnya, berlaku perlanggaran antara kedua-dua buah kenderaan tersebut.
“Penunggang dan pembonceng motosikal yang masing-masing berusia 23 dan 21 tahun itu meninggal dunia di tempat kejadian akibat cedera parah manakala pemandu van pula selamat,” katanya kepada pemberita, hari ini.

Difahamkan, kedua-dua yang maut merupakan pasangan yang akan melangsungkan perkahwinan mereka tidak lama lagi.
Dalam pada itu, Shafee memberitahu, kemalangan tersebut turut dirakam menerusi rakaman kamera papan pemuka van berkenaan.
“Proses bedah siasat ke atas kedua-dua mayat mangsa telah dijalankan di Hospital Bukit Mertajam kira-kira pukul 10 pagi tadi,” katanya yang memberitahu, kes disiasat di bawah Seksyen 41 (1) Akta Pengangkutan Jalan 1987. – K! ONLINE


11 individu ditahan terima rasuah RM750,000
Oleh MOHD SHARKAWI LONDING

18 Ogos 2020, 2:10 pm
JOHOR BAHRU – Seorang seorang bekas ketua bahagian operasi syarikat kejuruteraan perkapalan merupakan antara 11 individu ditahan Suruhanjaya Pencegahan Rasuah Malaysia (SPRM) Johor petang semalam.
Menurut sumber, kesemua individu diberkas berusia antara 37 hingg 56 tahun selepas disyaki terlibat dalam kes menerima rasuah bernilai kira-kira RM750,000 berkaitan projek pembaikan kapal dari 2015 hingga 2019.
Katanya, kesemua suspek dipercayai meminta dan menerima wang rasuah daripada dua buah syarikat kontraktor sebagai balasan memberikan projek pembaikan kapal dan mempercepatkan proses tuntutan pembayaran.
“Selain daripada bekas ketua bahagian operasi syarikat itu, penahanan turut melibatkan tujuh bekas pegawai kanan syarikat serta tiga individu lain yang masih berkhidmat di syarikat kejuruteraan perkapalan berkenaan.
“Kesemua suspek berumur antara 37 hingga 56 tahun telah ditahan di pejabat SPRM Johor Bahru antara pukul 1.00 hingga 2.30 petang semalam dalam satu operasi yang dijalankan di sekitar negeri ini,” kata sumber itu di sini hari ini.
Dalam pada itu, Mahkamah Majistret di sini membenarkan permohonan SPRM untuk menahan reman semua 11 suspek selama empat hari ini bermula hari ini.

Perintah reman sehingga 21 Ogos itu dikeluarkan oleh Majistret Mohd. Zulhilmi Ibrahim.
Sementara itu, Pengarah Siasatan SPRM, Datuk Norazlan Mohd. Razali ketika dihubungi mengesahkan penahanan terbabit dan kes disiasat di bawah Seksyen 16 (a) (A) Akta SPRM 2009. – K! ONLINE.


Mayat lelaki lemas di Sungai Perak ditemui
Oleh KOSMO!

18 Ogos 2020, 2:12 pm
Oleh ZAKI SALLEH
KUALA KANGSAR – Operasi mencari dan menyelamat seorang lelaki yang dikhuatiri lemas setelah motosikalnya terbabas ke dalam Sungai Perak di Kampung Padang Changkat Chandan sejak dua hari lalu berakhir apabila mayatnya ditemui pagi ini.
Mangsa dikenali sebagai Husen, 44, warga Indonesia yang bekerja di sebuah ladang di Kampung Bendang Kering dekat sini berdasarkan kad pekerja yang ditemui di dalam sebuah beg.
Komander Operasi, Mohd. Taufiq Abd. Sattar berkata, mayat mangsa ditemui terapung oleh nelayan pada pukul 10.05 pagi kira-kira tiga kilometer (km) dari lokasi dia dipercayai terjatuh.
Mohd. Taufiq berkata, operasi yang bermula pada pukul 8 pagi tadi melibatkan kawasan pencarian sejauh 12 km dari tempat kejadian.
“Mayat mangsa kemudian dibawa naik ke tebing sebelum diserahkan kepada polis bagi tindakan selanjutnya.

“Gerakan mencari dilakukan dengan kaedah pencarian pada permukaan menggunakan bot bomba, Angkatan Pertahanan Awam Malaysia (APM) dan lima bot nelayan,” katanya.
Operasi mencari melibatkan seramai 35 anggota terdiri daripada bomba, APM dan polis bersama lima anggota serta dua ekor anjing pengesan.
Kosmo! Online Ahad lalu melaporkan, orang awam menemui sebuah motosikal di tempat kejadian sebelum menghubungi polis yang kemudian mengesyaki penunggangnya terjatuh ke dalam Sungai Perak.
Susulan itu, sepasukan anggota dari Balai Bomba dan Penyelamat Kuala Kangsar dikerah ke tempat kejadian pada pukul 9 malam bagi melancarkan operasi mencari dan menyelamat. – K! ONLINE


Lelaki ‘gelang putih’ ingkar kuarantin didenda RM2,500
Oleh MOHD SYALMIZI HAMID

18 Ogos 2020, 1:54 pm
BALIK PULAU – Seorang juruteknik kilang didenda RM2,500 atau dipenjara lima hari sekiranya gagal membayar denda itu selepas didapati bersalah di Mahkamah Majistret di sini hari ini kerana melanggar perintah kuarantin pada 7 Ogos lalu.
Tertuduh, S. Ramesh Kumar, 42, dijatuhkan hukuman tersebut selepas dia mengaku bersalah sejurus pertuduhan dibacakan di hadapan Majistret Khalijah Mohd. Khalid.
Mengikut pertuduhan, dia didapati melanggar perintah kuarantin yang dikenakan terhadapnya oleh Kementerian Kesihatan selepas berada di lokasi awam iaitu di ruang pameran Pusat Konvensyen Setia SPICE, Bayan Baru di sini.
Perbuatan itu didakwa dilakukan pada 7 Ogos lalu kira-kira pukul 5.45 petang iaitu empat hari sebelum tempoh kuarantinnya sepatutnya berakhir pada 11 Ogos.
Tertuduh didakwa melakukan kesalahan itu mengikut Seksyen 22(b) Akta Pencegahan dan Pengawalan Penyakit Berjangkit 1988 dan boleh dihukum di bawah Seksyen 24 akta yang sama.
Akta itu memperuntukkan hukuman penjara sehingga dua tahun dan denda atau kedua-duanya sekali.

Kes berkenaan dikendalikan Timbalan Pendakwa Raya, Rais Imran Hamid, manakala tertuduh diwakili peguam Edmund Anthony Hermon.
Difahamkan tertuduh membayar denda tersebut.
Kosmo! Online baru-baru ini melaporkan, seorang lelaki yang sepatutnya menjalani kuarantin selama 14 hari di rumah didapati ingkar arahan apabila dikesan mengunjungi sebuah pameran hartanah dan perabot di Pusat Konvensyen Setia SPICE.
Lelaki itu yang memakai gelang berwarna putih atau gelang individu di bawah pengawasan (PUS) dilihat berada di situ oleh seorang peserta pameran kira-kira pukul 5.45 petang sebelum memaklumkan kepada polis bantuan. – K! ONLINE


Minta campurtangan Sultan berhubung peniaga asing
Oleh KOSMO!

18 Ogos 2020, 2:23 pm
Oleh ABDUL RAZAK IDRIS
SHAH ALAM – Lambakan peniaga warga asing di Selangor mengakibatkan 25 pertubuhan bukan kerajaan (NGO) memohon campurtangan Sultan Selangor, Sultan Sharafuddin Idris Shah.
Pengerusi Gabungan NGO Selangor, Datuk Nazilah Idris berkata, aduan berkaitan peniaga warga asing banyak diterima terutama di Seri Muda, Puchong, Klang dan Sungai Buloh.
“Kami sebagai peniaga dan usahawan di negeri ini terkesan kerana warga asing ini sepatutnya bekerja tetapi mereka pula menjalankan perniagaan secara berleluasa.
“Malah, peniaga juga terpaksa berdepan dengan kerenah birokrasi pihak penguat kuasa yang tidak tegas membiarkan warga asing menyalah guna permit. Ini seolah-olah peniaga warga asing ini kebal daripada undang-undang,” katanya dalam sidang akhbar di sini hari ini.
Terdahulu, Gabungan NGO Selangor menyerahkan Memorandum Membantah Kebanjiran Peniaga Warga Asing di Selangor yang ditandatangani 25 NGO kepada Sultan Selangor yang disampaikan kepada Pegawai Pengiring Tentera Sultan Selangor, Kapten Ahmad Ramli Kardi di Istana Bukit Kayangan di sini.

Antara wakil pertubuhan bukan kerajaan yang hadir adalah 99 Kesan, Pertubuhan Integriti Nasional dan Pemantau Malaysia.
Mengulas lanjut, Nazilah menggesa siasatan segera pihak berkuasa berhubung sindiket pernikahan palsu yang membawa ajaran sesat oleh warga Bangladesh dan Rohingya di Taman Seri Muda, Seksyen 25 di sini sebelum ini.
“Sindiket tersebut memperdaya wanita warga tempatan untuk berkahwin dan menggunakan nama mereka bagi mendapatkan lesen perniagaan sekaligus memudahkan menjalankan perniagaan,” katanya. -K!ONLINE


Empat parah kereta terbabas dalam sungai
Oleh KOSMO!

18 Ogos 2020, 2:55 pm
Oleh AIMUNI TUAN LAH
GUA MUSANG – Empat cedera parah selepas  kereta yang mereka dinaiki terbabas sebelum jatuh ke dalam sungai di Kilometer 64, Jalan Gua Musang-Kuala Krai di sini pagi tadi.
Dalam kejadian pukul 8.15 pagi, mangsa membabitkan seorang lelaki dan tiga perempuan telah dikejarkan ke Hospital Sultan Ismail Petra, Kuala Krai untuk rawatan.
Ketua Polis Daerah, Superintendan Mohd. Taufik Maidin berkata, kejadian itu berlaku ketika mangsa memandu kereta Honda City dalam perjalanan dari Gua Musang menghala ke Kuala Krai.
Katanya, ketika kejadian berlaku cuaca hujan dan jalan basah.
“Sebaik tiba di lokasi, kereta yang dipandu salah seorang daripada mereka cuba memotong kenderaan lain.

“Kereta terbabit hilang kawalan dan terbabas ke kanan jalan sebelum menjunam jatuh ke dalam sungai,” katanya ketika dihubungi Kosmo! di sini sebentar tadi.
Menurut Mohd. Taufik, setakat ini, polis masih belum memperoleh empat nama mangsa yang terlibat kerana mereka dibantu orang ramai sewaktu dihantar ke hospital.
Tambahnya, siasatan mendapati kereta itu dipercayai dipandu laju sebelum hilang kawalan.
Kes disiasat mengikut Seksyen 43 (1) Akta Pengangkutan Jalan 1987.  – K! ONLINE


Sungai Klang jadi sumber air tahun depan
Oleh MOHD YUNUS YAKKUB

18 Ogos 2020, 2:35 pm
SHAH ALAM – Hasrat menjadikan Sungai Klang menjadi sumber air bagi kegunaan penduduk di sekitar Lembah Klang bakal terlaksana tahun depan.
Menteri Besar Selangor, Datuk Seri Amirudin Shari berkata, perbincangan mengenainya telah dijalankan bersama Menteri Alam Sekitar dan Air, Datuk Tuan Ibrahim Tuan Man termasuk pembinaan loji rawatan Sungai Rasau bagi memproses air tersebut kerana ia melibatkan peruntukkan geran Kerajaan Persekutuan dan kerajaan negeri.
Katanya, sumber air sebelum ini hanya dibekalkan oleh Sungai Selangor dan Sungai Langat.
“Sungai Klang mampu membekalkan hampir 1,000 juta liter sehari tetapi berfasa dengan kualiti air kini berada tahap ketiga berbanding empat sebelum ini.
“Kalau proses seterusnya dapat dilaksanakan, kita konsisten kualiti air berada tahap kedua yang merupakan tahap dibenarkan bagi di Selangor untuk diproses dan dibersihkan. Kalau semuanya berjalan lancar, saya akan mengumumkan perkara itu dalam belanjawan 2021,” katanya pada sidang akhbar sempena Hari Sungai Sedunia Peringkat Selangor di sini hari ini.
Menurut Amirudin, berdasarkan statistik syarikat pembersihan, Ocean Clean Up melaporkan pungutan sampah kini telah berkurang kepada 4 tan berbanding 10 tan setiap hari sebelum ini.

Ujarnya, bagaimanapun penurunan kutipan sampah itu adalah signifikan disebabkan Perintah Kawalan Pergerakan (PKP) dan sebagainya selain bergantung kepada komuniti setempat.
Dalam perkembangan berlainan, beliau menegaskan pihak Lembaga Pengarah Air Selangor telah bekerjasama dengan Indah Water Konsortium Sdn. Bhd. untuk mengitar semula air-air kumbahan untuk tujuan industri.
“Sekarang ini, kita sedang buat percubaan di satu kawasan berkapasiti 5 juta liter dan kita mempunyai kapasiti kolam-kolam takungan Indah Water yang berpotensi namun jangan bimbang sumber air akan digunakan untuk industri,” katanya. -K! ONLINE


Lelaki Thailand dipenjara salah guna pas lawatan
Oleh MUHAMAD TARMIZE MOHD NOR

18 Ogos 2020, 2:00 pm
KUALA KANGSAR – Gara-gara menyalahgunakan pas lawatan sosial untuk mengutip derma, seorang lelaki warga Thailand dihukum penjara selama enam bulan oleh Mahkamah Majistret di sini hari ini.
Hakim Rohaida Ishak menjatuhkan hukuman tersebut selepas tertuduh, Muhammad, 29, mengaku bersalah setelah pertuduhan terhadapnya dibacakan.
Mengikut pertuduhan, tertuduh didakwa gagal mematuhi syarat-syarat pas lawatan sosial dengan mengutip derma secara haram di kaki lima Maybank Sungai Siput pada 6 petang 4 Ogos lalu.
Tertuduh didakwa melakukan kesalahan mengikut Seksyen 39(b) Peraturan-Peraturan Imigresen 1963 yang boleh dihukum denda sehingga RM1,000 atau penjara sehingga enam bulan atau kedua-duanya sekali jika sabit kesalahan.
Pendakwaan dikendalikan Timbalan Pendakwa Raya, Hasyutantee Khalil manakala tertuduh tidak diwakili peguam bela.
Hasyutantee memohon mahkamah menjatuhkan hukuman setimpal namun tertuduh memohon agar dikenakan hukuman penjara yang paling ringan.

Rohaida kemudian menjatuhkan hukuman penjara selama enam bulan bermula dari tarikh tertuduh ditangkap pada 4 Ogos lalu. – K! ONLINE